הוועדה לענייני ביקורת המדינה, כנסת 20, פרוטוקול מספר 55, 2015-12-07 12:00

קארין אלהרר: שלום לכולם – לצוות מבקר המדינה, מנכ"ל משרד התחבורה מר עוזי יצחקי, נציגי הגופים.

קארין אלהרר: היום ה-7 בדצמבר 2015, כ"ה בכסלו התשע"ו, הדיון הוא בנושא היערכות ומוכנות לשעת חירום – היבטים בהיערכות התחבורה למצבי חירום.

קארין אלהרר: הדיון הזה הוא דיון נוסף שאנחנו מקיימים בנושא הקריטי של מוכנות העורף, וזאת בעקבות קובץ דוחות של מבקר המדינה, שהכותרת שלהם היא: דוחות ביקורת בנושאי היערכות ומוכנות לשעת חירום.

קארין אלהרר: ביום רביעי האחרון קיימנו דיון לגבי מוכנות העורף.

קארין אלהרר: אני חייבת להגיד לכם: אני מודאגת, כאזרחית אני מודאגת, ואני מאוד מקווה שבדיון היום מפלס הדאגה ירד.

קארין אלהרר: לא אכביר במילים, אבל מתבקש לומר שהתחבורה, מעבר לזה שהיא מאפשרת את חופש התנועה, גם יכולה להציל ממש מאזורים שהוכרו כאזורי אירוע חירום.

קארין אלהרר: זה לשנע אוכלוסייה – אנחנו מדברים בעיקר על אוכלוסייה עם צרכים מיוחדים, אבל לא רק; גם אוכלוסייה שאין לה צרכים מיוחדים.

קארין אלהרר: הרבה פעמים התחבורה הציבורית זמינה ונגישה דווקא לאלה מהמעמד הסוציואקונומי הנמוך, ולכן אנחנו צריכים לעשות הכול, כולל הכול, כדי לא לשכוח את כל אותן אוכלוסיות, ושמערך התחבורה הציבורית יעבוד בצורה מיטבית ביום פקודה, שלא נדע.

קארין אלהרר: אני חושבת שהדבר שהיה הכי חסר בדיון הקודם, כשדיברנו על העורף בכלל, זה גורם מתכלל.

קארין אלהרר: אשמח לשמוע שבדוח הזה יש גורם מתכלל ויש מי שעושה את המבנה הסכמתי של מי עושה מה בשעה הקשה, כי כולנו מבינים שבאירוע חירום יש סוג של כאוס ואם אנחנו לא יודעים מבעוד מועד מי אחראי על מה, מה שברור הוא שבשעת חירום לא נדע, או נדע עוד פחות.

קארין אלהרר: אם אנחנו רוצים להבין את החשיבות של היערכות התחבורה בשעת חירום, אפשר לשאול כל אחד מאותם 2,400 אנשים שחולצו בסופת השלגים בירושלים מהרכב שלהם שנתקע בציר התנועה.

קארין אלהרר: אלה אנשים שרצו להגיע ממקום למקום וממש נתקעו.

קארין אלהרר: אני חייבת לציין לחיוב שמהדוח עולה שנעשתה עבודה מאוד משמעותית מאז סופת השלגים ונעשה תיקון ליקויים ושיפור.

קארין אלהרר: קודם כול – אני לא נוהגת לומר, אבל כשמגיע מגיע - כל הכבוד.

קארין אלהרר: זה לא קורה הרבה, אז עוזי, אתם באמת צריכים לטפוח לעצמכם על השכם.

קארין אלהרר: אבל יש עוד דברים שצריך לפתור, ואבקש לדעת איפה הם עומדים.

קארין אלהרר: בראשית הדברים אבקש ממר ורטיקובסקי לתמצת את הליקויים.

<צבי ורטיקובסקי: תודה רבה, גברתי היושבת-ראש.

<צבי ורטיקובסקי: תרשי לי להיות שותף לדאגה שלך, שאם לא כן אולי גם לא היה דוח ביקורת.

<צבי ורטיקובסקי: אבל יש דוחות ויש דוחות, ואנחנו צריכים לקחת בחשבון שאירועים קורים לא רק במקרים של מלחמה.

<צבי ורטיקובסקי: משום מה, במדינת ישראל כל הפוקוס הוא רק לאירועים של מלחמה, אבל לצערנו, אנחנו רואים שיש גם מקרים של אירועים שנוגעים למזג האוויר, וצריך להתפלל שלא תתרחש עלינו אותה רעידת אדמה שחוזרים ומנבאים לנו.

<צבי ורטיקובסקי: המדינה צריכה להיות ערוכה, וכנראה אין מספיק הפניית תשומת לב לתחום התחבורה.

<צבי ורטיקובסקי: משרד מבקר המדינה נדרש לנושא של התחבורה בשעת חירום כבר בדוח קודם, שעסק בהיערכות העורף בעקבות מלחמת לבנון השניה.

<צבי ורטיקובסקי: גם פה, בוועדה בראשותך, עסקנו כבר בדוח הקודם בהיערכות בתחום החשמל, שגם שם קיבלנו תמונת מצב שלצערי היא מדאיגה, עצובה.

<צבי ורטיקובסקי: לפעמים דברים שלכאורה נראים פעוטים פתאום נתקעים בכל מיני תופעות.

<צבי ורטיקובסקי: צריך ללמוד לקחים גם בדברים שנוגעים לתחום האזרחי ולא רק אירועים שנוגעים לתחום המלחמה, ולהפיק לקחים לא רק מהארץ אלא גם מחו"ל.

<צבי ורטיקובסקי: זאת הציפייה העקרונית של משרד מבקר המדינה.

<צבי ורטיקובסקי: ברשותך, אעביר את רשות הדיבור למר מרסלו בז, מנהל האגף, שעסק בביקורת הזאת.

<צבי ורטיקובסקי: אני מבקש גם לברך את הצוות שעשה את הדוח הזה.

<צבי ורטיקובסקי: הוא יתמצת את הליקויים עצמם, ותראו שבסך הכול מתקבלות החלטות, אבל משום מה סמכויות וכלים לא כל כך נותנים.

<צבי ורטיקובסקי: אני מקווה שהיום, בעזרתו של המנכ"ל ואנשי הצוות שלו במשרד התחבורה, נוכל לצאת בתחושה יותר מעודדת, אבל את זה נשמע.

<צבי ורטיקובסקי: מרסלו, בבקשה.

<מרסלו בז: הליקויים העיקריים שמצאנו בדוח הם אלה: דבר ראשון, במצבי חירום שאינם מלחמתיים לא נקבע בחקיקה גורם מתכלל בעל סמכויות לנהל את הסיוע האזרחי.

<מרסלו בז: הליקוי השני: יש במשטרת ישראל וב"נתיבי ישראל" מרכזי שליטה בנושאים של תנועה.

<מרסלו בז: מסתבר שלא גובש נוהל סופי שמסדיר את שיתוף הפעולה בין שני הגופים האלה.

<מרסלו בז: בעקבות סופות השלגים חברת "נתיבי ישראל" ערכה הליך של הפקת לקחים.

<מרסלו בז: חלק גדול מהליקויים תוקנו, אבל בכל זאת קיימת עדיין בעיה ביכולת לפרוס בשטח צוותי חירום לזמן ממושך.

<מרסלו בז: "נתיבי ישראל" אחראית בחירום לניהול כבישים בין-עירוניים ומשרד התחבורה לא הסדיר סמכויות חוקיות שיאפשרו ל"נתיבי ישראל" להנחות את החברות שמתחזקות כבישים להיערך למצבי חירום.

<מרסלו בז: הליקוי הבא הוא שעל-פי החלטת ועדת השרים להיערכות לפעילות נגד רעידות אדמה על "נתיבי ישראל" היה לבדוק את עמידות הגשרים.

<מרסלו בז: עד מועד סיום הביקורת התהליך טרם הסתיים.

<מרסלו בז: הליקוי הבא קשור למאגרי מידע, שחברת "נתיבי ישראל" לא יכולה לגשת למשרד הרישוי בגלל בעיות של פרטיות.

<מרסלו בז: חוסר הגישה הזה גרם לכך שבמשך עשר שנים לא היתה התארגנות בנושא של ציוד מכני הנדסי.

קארין אלהרר: איזה סוג של מידע לא נותנים להם?

<מרסלו בז: להיכנס למאגרים של משרד הרישוי.

<צבי ורטיקובסקי: ציוד מכני הנדסי – טרקטורים, ציוד כבד.

<צבי ורטיקובסקי: אם יש אירוע כמו שראינו בשלג, אם חלילה, לא עלינו, יש רעידת אדמה צריך ציוד מכני כבד על מנת לפנות דרכים, מנהרות, כל מיני.

<צבי ורטיקובסקי: אין גישה למשרד התחבורה, אין ל"נתיבי ישראל" הרשאה.

<מרסלו בז: חברת "נתיבי ישראל" מפעילה קבלני משנה לתחזוקה של כבישים, אבל מסתבר שבמצבי חירום שאינם מלחמה קיים קושי להפעיל ולרתק חברות קבלניות כאלה, שמוגדרות כ"מפעלים חיוניים".

<מרסלו בז: הליקוי הבא קשור לרכבת ישראל – חלק מהרכבת לשדרות חשוף לאיום טילים, ומחלוקות מימוניות בין משרד הביטחון לבין רכבת ישראל מעכבות את הפתרון המלא לבעיה.

<מרסלו בז: הליקוי האחרון קשור לרשות שדות התעופה – במהלך מבצע "צוק איתן" 38 חברות בין-לאומיות הפסיקו לטוס לישראל והיה צורך להפעיל את שדה התעופה בעובדה.

<מרסלו בז: השירות שניתן וההיערכות להפעלה של שדה התעופה לא היו מיטביים.

קארין אלהרר: אתה לא מכיר את זה, אדוני?

<זאב צוק-רם: אני מכיר את זה.

<זאב צוק-רם: אחר כך, ברשותך, אתייחס.

<זאב צוק-רם: מתחת לפלורסנט קל לבדוק ולראות, לא תמיד בודקים - - -

קארין אלהרר: אוקיי.

קארין אלהרר: עוזי, בבקשה.

<עוזי יצחקי: אתייחס בקצרה לליקויים שהועלו ולפעולות שמשרד התחבורה, בסיוע כל הגורמים שנמצאים פה - הצבא, משרד הביטחון, משטרה וגורמים נוספים שסייעו - נקטו.

<עוזי יצחקי: קודם כול, כמה מילים, כבוד יושבת-ראש הוועדה.

<עוזי יצחקי: אנחנו רואים בדוחות הביקורת - והצוות שעובד אתנו יודע את זה, מכיר ושותף - גם הדוחות הפנימיים וגם הדוחות של מבקר המדינה, כלי ניהולי לתיקון ליקויים, לשיפור עבודת משרד התחבורה, לתכלול כל המערכות הגדולות האלה שנמצאות במערכת התחבורה הענקית.

<עוזי יצחקי: גם הדוח הזה, לקחנו אותו, ניתחנו את הדברים וטיפלנו בכל הנקודות שעלו בדוח.

<עוזי יצחקי: הדבר הראשון שאני צריך לומר, וזה באמת דבר ראשון והראשון במעלה – הכרנו בחשיבות החירום.

<עוזי יצחקי: ראינו את הנושא כנושא שהולך ומתפתח, וראינו אותו בשנים האחרונות, שלמרבה הצער כל שנה יש לנו איזה אירוע ואנחנו לא צריכים לחכות כל כמה שנים שתהיה לנו מלחמה.

<עוזי יצחקי: בסיוע נציבות שירות המדינה, משרד האוצר, המל"ל ווובה שנמצא פה, אושר לנו אגף בכיר ביטחון, חירום וסייבר.

<עוזי יצחקי: נמצא פה דני שנער, שהוא מנהל אגף בכיר ברמה של סמנכ"ל.

<עוזי יצחקי: זה לא עוד תחום שהיה.

<עוזי יצחקי: כשנכנסתי באפריל 2012 מצאתי את התחום הזה לא מאויש עם אף עובד, ונמצא איזה תחום זניח שמיכל, שנמצאת פה, שהיום היא סגנית מנהל האגף, עשתה את זה כעוזרת מנכ"ל בין תחומי עבודתה ובדרך אגב.

<עוזי יצחקי: יש פה אגף בכיר עובד - - -

קארין אלהרר: כמה זמן הוא קיים?

<עוזי יצחקי: שנה וחצי.

<עוזי יצחקי: יש לו מנהל אגף בכיר ברמה של סמנכ"ל, שמרכז תחתיו את כל הפעילות.

<עוזי יצחקי: התחומים הוגדרו, יחד עם תכלול כל המערכות הממשלתיות.

<עוזי יצחקי: נמצא פה בצלאל טרייבר, שהוא ראש רח"ל.

<עוזי יצחקי: גם לו מגיע מזל טוב כי אושר לפני שבועיים בממשלה.

קארין אלהרר: כבר איחלנו לו מזל טוב בדיון הקודם.

<עוזי יצחקי: גם המינוי הזה והעבודה הזאת - - -

<זאב צוק-רם: עוזי, אם זה היה מזל זה לא היה טוב.

<זאב צוק-רם: צריך לאחל לו בהצלחה.

<עוזי יצחקי: הדברים ברורים: יש את אגף חירום, יש את רח"ל, יש את המשרד לביטחון פנים שמקבל את האחריות הנוספת, והדברים מאוד ברורים.

<עוזי יצחקי: אני חושב שבאירוע השלג האחרון שהיה בפברואר 2015, והיה אירועי באמת משמעותי – דרך אגב, נמצא פה גם מנהל השירות המטאורולוגי, יואב.

<עוזי יצחקי: אתם יודעים, משרד התחבורה אחראי גם על מזג האוויר, בין יתר הדברים שהוא אחראי עליהם זה גם השירות המטאורולוגי.

<עוזי יצחקי: זה היה אירוע לא פשוט, ואני חושב שהתוצאות והתפקוד היה כבר אחרת, עם האגף הבכיר, עם רח"ל ושיתוף הפעולה עם כל הגורמים.

<עוזי יצחקי: הליקויים שעלו והטיפול של משרד התחבורה בהם – קודם כול, עניין פעילות שירותי תחבורה בעת פגעי הטבע הקשים.

<עוזי יצחקי: העניין הזה קיבל ביטוי בנהלים שביצענו.

<עוזי יצחקי: הגדרנו וגיבשנו והוא פורסם לאחרונה - חשבתי שזה עבר למבקר המדינה, אז אני מבקש להעביר גם לוועדה וגם למבקר המדינה את נוהל ההיערכות למזג אוויר קיצון.

<עוזי יצחקי: זה נוהל מאוד מפורט, שגובש, נוסח ופורסם על-ידי משרד התחבורה.

קארין אלהרר: הנוהל הזה הוא בידיעת הרשויות המקומיות?

<קריאה: בידיעת כולם.

<קריאה: אין גוף בארץ שלא מכיר את זה.

<עוזי יצחקי: כתבנו גם תרחיש ייחוס לאותו מזג אוויר קיצון.

<עוזי יצחקי: כתבנו נוהל להפצת מידע מטאורולוגי לרשויות הייעודיות ולגורמים נוספים.

<עוזי יצחקי: לדוגמה: כחלק מתיקון הליקויים, מחברת החשמל באו בטענות שהמידע שהם קיבלו - לא מהשירות המטאורולוגי אלא מחברות פרטיות - באירוע של דצמבר 2013 לא היה מידע מדויק, ולכן גם את העניין הזה לקחנו על עצמנו.

<עוזי יצחקי: נעביר את זה לכל החברות הממשלתיות ולרשויות הייעודיות.

קארין אלהרר: זה נוהל שנכתב אחרי דוח המבקר?

<עוזי יצחקי: הוא לקח בחשבון גם ליקויים שעלו בדוח המבקר.

<עוזי יצחקי: התחילו לכתוב אותו לפני, והוא לקח בחשבון ליקויים שעלו בדוח המבקר וניתן לזה מענה.

<עוזי יצחקי: זה אומר גם כתיבת תקן למלח שפיזרנו, חברת נת"י שעוד מעט אגיע אליה ודברים נוספים שכוללים בעניין הזה.

<עוזי יצחקי: דבר נוסף שבוצע יחד עם נושא מזג האוויר הקיצון זה ההיערכות של התחבורה הציבורית.

<עוזי יצחקי: כבר יישמנו את זה בשלג האחרון בירושלים – נעו עשרות אוטובוסים עם שרשראות, שפעלו והמשיכו את תפקוד התחבורה הציבורית כמעט כסדרה.

<עוזי יצחקי: לא אגיד בצורה מלאה כי לא ראינו אלפים ועשרות אלפים יוצאים לרחובות, אבל מי שהגיע ברכבת מלחה, היא המשיכה לפעול והגיעה לתחנת מלחה.

<עוזי יצחקי: ופה אציין את חברת רכבת ישראל שנציגם נמצא פה, עובדים שעבדו בשלג לפלס והמשיכו לעבוד, והרכבת המשיכה והגיעה לתחנת מלחה, היו אוטובוסים מתחנת מלחה.

קארין אלהרר: איך יודעים איזה קווים עובדים?

<עוזי יצחקי: פרסמנו את הקווים המיוחדים.

<עוזי יצחקי: זה היה מתואם, אוטובוסים של "אגד" יחד עם הרכבת.

<עוזי יצחקי: כשהגיעה רכבת יצאו אוטובוסים ממלחה לכל אזור ירושלים, כמובן, גם על-פי דרישה.

<עוזי יצחקי: נערכנו להפעיל את הרכבת הקלה בתנאי מזג אוויר מסוימים.

<עוזי יצחקי: אני כבר אומר שהרכבת הקלה לא תוכל לפעול בכל מזג אוויר.

<עוזי יצחקי: הגענו גם למצבי שלג קיצון, שלא היה שנים בירושלים, ולכן היתה מניעה.

<עוזי יצחקי: אבל נערכנו - קנו את המפלסות מגומי, יש את המפלגים, ואני בטוח שבאירוע השלג הקרוב גם הרכבת הקלה תוכל לנוע.

קארין אלהרר: אדוני, אתה נראה לא מאשר את הדברים.

קארין אלהרר: רק תציג את עצמך.

<עוזי חן: אני מנהל אגף חירום וביטחון בעיריית ירושלים.

<עוזי חן: הדברים שאומר מנכ"ל משרד התחבורה נכונים, אם כי יש עוד כברת דרך לעשות כדי להגיע למצב שאתה מתאר.

<עוזי יצחקי: נכון.

<עוזי חן: התחבורה הציבורית באירוע השלג הקודם אכן פעלה בירושלים, אם כי מדובר על שלג.

<עוזי חן: תחבורה ציבורית וקווי חירום - זה מתואם גם עם מפעילי התחבורה הציבורית בירושלים, בוודאי עם המשטרה.

<עוזי יצחקי: גם עם העירייה.

<עוזי יצחקי: היה לנו חדר מצב אחוד אצלכם.

<עוזי חן: בהחלט.

<עוזי חן: זה לא היה קל, אבל זה התחיל.

<עוזי חן: אני חושב שיש לנו עוד כברת דרך לעשות כדי להגיע למצב שאתה מתאר, שבו התחבורה הציבורית תפעל כמעט כסדרה.

<עוזי יצחקי: אמרתי: לצרכים הקיימים.

<עוזי חן: יש עוד כמה פערים שצריך להשלים.

קארין אלהרר: אדוני המנכ"ל, איך אנחנו מזהים את הצרכים הקיימים?

קארין אלהרר: אני מניחה שאין מישהו שמטלפן לכל תושב ושואל אותו איך הוא מעדיף להגיע או איזה קו מתאים לו בדיוק, אז אני - - -

<עוזי יצחקי: באירוע השלג האחרון - גם אני הייתי נוכח - היה חדר מצב בכיכר ספרא.

<עוזי יצחקי: היה לנו נציג קבוע – נמצא פה דרור גנון, מנהל אגף בכיר רישוי והפעלת תחבורה ציבורית ברשות הארצית לתחבורה הציבורית.

<עוזי יצחקי: היתה לו נציגה קבועה בחדר המצב - נועה.

<עוזי יצחקי: זיהינו את הצרכים.

<עוזי יצחקי: לדוגמה: רכבת מלחה; מגיעה רכבת, מפזרים את הנוסעים בעיר.

<עוזי יצחקי: מקומות עיקריים שהיתה דרישה – דרור, אם אתה רוצה להגיד כמה מילים על הדבר הזה, אני מניח שיושבת ראש הוועדה תאשר.

<דרור גנון: יש תוכנית של צירים חמים, שהם הצירים המרכזיים פלוס צירים אורכיים בתוך השכונות שיש מחויבות לפנות אותם במצב של שלג, לשמור על זה שיהיו מפונים לאורך כל היום והתחבורה הציבורית נוסעת עליהם.

<דרור גנון: במידה שמתפנים צירים נוספים אנחנו מרחיבים את הפעילות בהתאם.

<דרור גנון: יש גם את הנושא של הרכבת, כמו שציין המנכ"ל, שמתואמת עם התחבורה הציבורית מבחינת כמות הנסיעות וההגעות מכיוון המרכז והדרום.

<דרור גנון: משם אנחנו מפעילים קווי תחבורה ציבורית שמגיעים גם לאזור מרכז העיר - לאזור התחנה המרכזית, שמשם אפשר להתפזר - וגם לאזור שכונות הדרום שנמצאות בסמוך לתחנת הרכבת.

<דרור גנון: יש לנו ציוד של 120 שרשראות לאוטובוסים, שזו פחות או יותר הכמות שאמורה לתת מענה טוב לניוד תושבים במצב של שלג.

קארין אלהרר: דרור, אירוע השלג שחווינו השנה הוא מיני אירוע.

קארין אלהרר: אם נשווה את לזה לאירוע לפני שנתיים – אין בסיס להשוואה.

<עוזי יצחקי: בכל זאת היה אירוע.

קארין אלהרר: היה אירוע, אבל התוצאות של האירוע השנה לא דומות בשום צורה ואופן, ויכול מאוד להיות שהדבר נובע מההיערכות.

קארין אלהרר: אבל מה שאני רוצה לשאול זה האם, עם יד על הלב, אנחנו יודעים שאנחנו יודעים לתת מענה לאירוע שלג גדול?

<עוזי יצחקי: הליקוי העיקרי שהיה בדצמבר 2013, אם אתם זוכרים את המחזה, מאות נהגים שנתקעו בדרך.

<עוזי יצחקי: הפעם היינו מאוד קיצוניים, וזה היה טוב.

<עוזי יצחקי: מפקד מחוז ירושלים ואני היינו בקשר ברמה של חצי שעה, קיבלתי התראות על השלג ושעתיים לפני סגרנו את הכבישים לירושלים – כביש מס' 1 וכביש 443 - ולא היה רכב אחד שנתקע.

<עוזי יצחקי: אז היתה ביקורת מהתקשורת שעשינו את זה קיצוני מדי ועצרנו, אבל לא היה מקרה של רכב שנתקע.

<עוזי יצחקי: פשוט סגרנו את זה בצומת שילת וסגרנו בשער הגיא, ולא היה רכב אחד שנתקע.

<עוזי יצחקי: היינו ערוכים, היה תיאום עם המשטרה, ולא היה את המראות של אנשים שיצאו מהשפלה והשלג תפס אותם בדרכם לבירה.

<צבי ורטיקובסקי: ברשותך, גברתי היושבת-ראש.

<צבי ורטיקובסקי: כבוד המנכ"ל, בחוץ לארץ יש שלגים הרבה יותר כבדים, ולמיטב הבנתי, זכרוני, ידיעתי, כשיש שלג שם לא מונעים מאנשים להגיע לעיר והביתה.

<צבי ורטיקובסקי: המנגנון שמשאירים את האנשים מחוץ לעיר, זה אולי טוב לטווחים מאוד קצרים.

<עוזי יצחקי: זה היה לטווח קצר, בהחלט.

<צבי ורטיקובסקי: אבל בעיקרון המערכת צריכה להיות ערוכה כך שמאפשרים לאנשים, גם עם רכבים, להגיע הביתה ולחיים להמשיך להתקיים.

<עוזי יצחקי: בהחלט.

<עוזי יצחקי: זה לא מונע את הצורך לסגור את הכביש שאנשים לא ייתקעו, להפעיל את המפלסות של חברת "נתיבי ישראל", שעבדו בצורה יעילה מאוד, ולפתוח את הצירים.

<עוזי יצחקי: אני חושב שגם באירוע האחרון הכביש היה סגור לזמן מצומצם.

<עוזי יצחקי: זה לא סתם לפתוח את הכבישים – זה לראות שהם בטוחים ואפשר לנוע בהם, ואז פתחנו אותם.

קארין אלהרר: כשסגרתם את הכבישים פתחתם יותר קווי תחבורה ציבורית?

<עוזי יצחקי: הכול תלוי אם האוטובוס יכול היה לנוע.

<עוזי יצחקי: אוטובוס הוא כלי תחבורה גדול, ועד שהשתכנענו שהעליות והירידות מירושלים בטוחות מספיק.

<עוזי יצחקי: עשינו את זה גם בתיאום עם המשטרה ועם חברת "נתיבי ישראל", הוצאנו את זה לציבור.

<עוזי יצחקי: אני רוצה לציין לעניין הערת המבקר, שהכול היה מלווה בפרסום לציבור.

<עוזי יצחקי: הוצאנו הודעות, גם אנחנו וגם המשטרה, מספיק זמן לפני שאנחנו הולכים לסגור.

<עוזי יצחקי: לא אפשרנו כניסה וכמעט פגיעה בחיי אדם, כפי שהיה בדצמבר 2013, ואני חושב שזה עבד יפה מאוד.

<עוזי יצחקי: הפגיעה היתה ממש מינימלית.

<עוזי יצחקי: הפעלנו גם רכבות בשבת, בתיאום עם הרבנים והגורמים השונים, בצורה לא מוגזמת ובצורה מדודה.

<עוזי יצחקי: דיברתי עם הרב הראשי לישראל וקיבלתי ממנו אור ירוק לעשות את זה.

<עוזי יצחקי: אני חושב שבסך הכול האירוע האחרון העמיד אותנו באתגרים לא פשוטים, אבל עמדנו בהם.

קארין אלהרר: התחבורה הציבורית הושפעה מהאירוע לא רק בתוך ירושלים.

קארין אלהרר: אני מניחה שקווים שנוסעים למודיעין, בסוף הם נסמכים על אותו כוח אדם.

קארין אלהרר: איך התמודדתם עם העניין הזה?

קארין אלהרר: יש פתרון לפעם הבאה, חלילה?

<עוזי יצחקי: אנחנו מנתחים בכל מקום בארץ – היו אירועי שלג קיצון בגולן, בגליל, היו מספר הצפות במספר מקומות.

<עוזי יצחקי: מנתחים את המצב, רואים את הבטיחות של כלי הרכב והתעבורה האפשרית ולפי זה מאפשרים.

<עוזי יצחקי: אני רוצה לציין שבאירועים האחרונים הרכבת עבדה בצורה מצוינת, למעט איזושהי תקלה נקודתית בכמויות מים אדירות שהגיעו בכניסה לאיילון, באזור שפירים, והיו שם נזקים גדולים.

<עוזי יצחקי: סך הכול הרכבת עבדה ותפקדה בצורה טובה מאוד.

קארין אלהרר: מה מבטיח לנו שהשנה איילון לא יעלה על גדותיו ויעצור את הרכבת?

<עוזי יצחקי: גם את אירוע איילון אני חושב שניהלנו בצורה מצוינת, יחד עם חברת "נתיבי איילון", שהיתה אתנו בחדר הפיקוד של אגף חירום וביטחון.

<עוזי יצחקי: היינו על המדידות של הסנטימטרים, ולמעט שעתיים או שלוש בבוקר אחד בדצמבר 2013 לא היינו צריכים להגיע למצב של סגירת איילון.

<עוזי יצחקי: אבל גם הדבר הזה נעשה בצורה מאוד מבוקרת, בניהול ובשליטה.

קארין אלהרר: השאלה היא אם אפשר למנוע.

<עוזי יצחקי: זה קשה.

<דניאל שנער: צריך לומר בהגינות: אם יש הצפות, אם ירדו פתאום 600 מ"מ גשם לא ניתן למנוע, זה ברור.

<דניאל שנער: אחת ל-50 שנה, כפי שאמר מנכ"ל "נתיבי איילון", יכול להיות שתהיה הצפה ולא ניתן למנוע את זה.

<דניאל שנער: אבל צריך לומר שהאירוע האחרון של 2015, כפי שהמנכ"ל ציין, היה אירוע שבו היתה שילוביות בין כל המערכות.

<דניאל שנער: כלומר, לא היו את התופעות שהמשטרה נותנת פרסומים מיוחדים ואנחנו, אלא כל דבר היה מתואם.

<דניאל שנער: למשל, המנכ"ל, אתה שכחת: נתת הנחייה שכל הצירים לבתי-החולים יהיו פתוחים.

<עוזי יצחקי: זה בעדיפות עליונה.

<דניאל שנער: דאגנו לכך שהם יהיו פתוחים לחלוטין.

<דניאל שנער: למשל, הפעולה הזאת כבר נעשתה והיא פעולה חשובה.

<דניאל שנער: כלומר, השילוביות בין כל הארגונים היתה באירוע הזה, ואם יהיה מזג אוויר קיצון שיירד מטר שלג – יכול להיות שתהיה בעיה.

<דניאל שנער: צריך להגיד גם את זה.

קארין אלהרר: הלוואי שאיילון היה נחסם אחת ל-50 שנה.

קארין אלהרר: זה מה שיש לי להגיד.

קארין אלהרר: יש כאן מישהו מהרכבת?

קארין אלהרר: בבקשה.

<אהוד קפלנסקי: אני סמנכ"ל בטיחות, ביטחון ואיכות הסביבה ברכבת ישראל.

קארין אלהרר: שלום, ברוך הבא לוועדה.

קארין אלהרר: אני מבינה שבמשרד התחבורה יש תוכנית אב, ורציתי לדעת אם אצלכם, ברכבת ישראל, יש תוכנית אב להיערכות למצבי חירום; מי ברכבת אחראי לתת את האות לסגירה או להפעלה?

קארין אלהרר: איך זה עובד אצלכם?

<אהוד קפלנסקי: הרכבת מסיעה 450 רכבות נוסעים ביום, קצת יותר מ-200,000 נוסעים ביום.

<אהוד קפלנסקי: היא עלתה ברמת הפעילות, השנה נסיע 52 מיליון נוסעים.

<עוזי יצחקי: שיא שנתי.

<אהוד קפלנסקי: שיא שנתי, ואנחנו מתכוונים להמשיך לגדול בקצב כזה.

<אהוד קפלנסקי: מי שמוביל את האירועים ברכבת זה המנכ"ל.

<אהוד קפלנסקי: כאשר מתרחש אירוע חירום ההנהלה האופרטיבית של הרכבת – ראשי החטיבות האופרטיביות וראשי האגפים האופרטיביים - חוברים על-פי נוהל של עבודה בחירום: מקבלים את ההנחיות שצריך לקבל ממשרד התחבורה; עושים הערכת מצב בתוך הרכבת בהתאם למצב רשת הרכבת ונערכים לתת מענה בהתאם לצרכים – אם זה אומר תגבור של קווים, אם זה אומר הורדה ממקומות אחרים, אם זה אומר היערכות למצבי חירום, כמו הצפות.

<אהוד קפלנסקי: עובדים בצורה מאוד מסודרת בעניין הזה.

<שלום גנצר: מה לגבי רכבות משא?

<אהוד קפלנסקי: אותו נוהל.

<אהוד קפלנסקי: מפעילים רכבות משא בהתאם להתפתחויות שישנן בשטח.

<אהוד קפלנסקי: באופן בסיסי, אנחנו מפעילים סדר גודל של בין 40 ל-60 רכבות משא ביום.

<אהוד קפלנסקי: יש תזמון בין רכבות הנוסעים לרכבות המשא, מה ביום ומה בלילה בהתאם לקווים, אבל הנוהל הוא אותו נוהל.

<אהוד קפלנסקי: רכבת היא רכבת לצורך העניין.

קארין אלהרר: בבקשה, חבר הכנסת מקלב.

אורי מקלב: קודם כול צריך התנצלות, אבל אתחיל בתודות.

אורי מקלב: קודם כול תודה לך שקבעת את הדיון הזה בגלל החשיבות של הנושאים ואת ערה לפניות הציבור ולתחושות הציבור ומצאת עיתוי טוב, בחנוכה, עם תחילת החורף הקשה והקור.

קארין אלהרר: ברוח החנוכה – נקווה לנסים גם בעניין הזה.

אורי מקלב: גם בעניין הזה וגם בעונה היותר קרה, כשאנחנו מתחילים להריח שיכולים להיות פגעי מזג אוויר, וראינו את זה גם בתחילת החורף.

אורי מקלב: התחבורה הציבורית היא אחד הדברים המרכזיים בהסעת המונים.

אורי מקלב: אני רוצה להתייחס דווקא לשלג בירושלים, כפי שכתבתם בסדר היום.

אורי מקלב: אני רוצה להגיד לכם שהתחבורה הציבורית היא לא רק בהיערכות או בהכנה.

אורי מקלב: אני חושב שהמבקר עשה עבודה טובה בעניין הזה מבחינה מקצועית, בגלל שאנחנו רגילים עד היום שאנשים מבקרים את עצמם.

אורי מקלב: הייתי חבר בכמה ועדות משנה בכנסת פה שבדקו, שמעו ואחרי זה ניסו לתת עצות, אבל הכול היה פנימי ולא היה גורם חיצוני שמתכלל את הכול ורואה את הכול בעין אמיתית, שילוב של מה שהיה בשטח, ולא רק תוצאות שהיו בעבר אלא לקראת העתיד.

אורי מקלב: אנחנו לא אוהבים – במיוחד הגופים הממונים - לדבר על מה שהיה.

אורי מקלב: גברתי היושבת-ראש, מה שאני חושב שצריך להיות, וגם אלחם בעניין הזה, זה היערכות, ויש היום גם מענה.

אורי מקלב: מה לעשות, נער הייתי וגם זקנתי, ותמיד יש סיבה חיצונית שלא חשבנו עליה ובסופו של דבר המערכת הזו לא פעלה.

אורי מקלב: לא באשמה של אף אחד, יכול להיות לפעמים שהכול נערך ובסוף יש ביקור של שר החוץ האמריקני ובדיוק התחיל לרדת שלג וסגרו כבישים רבים.

אורי מקלב: סגירת הכבישים גרמה לכך שהשלג נערם, ומה שקורה בתהליך טבעי - כשנוסעים כשעדיין אפשר לנסוע והמכוניות עצמן הן המפלסות הטבעיות בשלבים מסוימים - לא קרה.

אורי מקלב: נו, אף אחד לא נערך לביקור של שר החוץ.

אורי מקלב: אבל אני רוצה לשים דגש על תחבורה ציבורית, שזה כבר קורה.

אורי מקלב: נניח שקרה כשל, שיש בעיה של חסימות והתחבורה לא עובדת, התחבורה הציבורית לא עובדת – כאן מתחילה הבעיה.

אורי מקלב: איך מטפלים בה?

אורי מקלב: מבטיחים שזה לא יקרה ושיש מענים, אבל מה קורה כשזה כן קורה?

אורי מקלב: מה קורה כשאוטובוסים נמצאים עם אלפי נוסעים בכביש ירושלים-תל-אביב והמנוע דומם, קר, יש ילדים קטנים ואף אחד לא מגיע אליהם ואף אחד לא מדבר אתם ולא מפנים אותם?

אורי מקלב: אף אחד לא מפנה קבוצה כל כך גדולה.

אורי מקלב: אין להם מידע מדויק.

אורי מקלב: ועוד ועוד דברים, שקרו כבר, קרו בתחבורה ציבורית.

אורי מקלב: ואני נוגע בעוד נקודה אחת, שנקראת נקודת המידע.

אורי מקלב: המידע הוא גם בזמן אמת:

אורי מקלב: התחבורה הציבורית הבין-עירונית עובדת או לא עובדת?

אורי מקלב: אדם יכול לשמוע שהיא עובדת, הוא עולה לאוטובוס והתחבורה הציבורית נעצרת בשער הגיא.

אורי מקלב: בנקודה הזאת הוא נמצא, הוא לא זז לא ימינה ולא שמאלה, הוא נמצא באמצע.

אורי מקלב: הוא כבר פספס את הכניסה לבית שמש, עבר את שער הגיא ושם הוא נמצא.

אורי מקלב: מה קורה אז?

<עוזי יצחקי: נתנו לזה מענה באירוע האחרון.

אורי מקלב: לא זו אף זו, גם לקחת את זה לצד השני לגמרי זה גם לא נכון – כשלא נתנו לצאת מירושלים כשהיה אפשר.

אורי מקלב: היה יום שישי, כשאנשים כבר היו חייבים להגיע למקומותיהם, לא נתנו.

אורי מקלב: גם לגרום לאנשים קשיים זה לא נכון.

אורי מקלב: צריך את מידת האיזון, שיהיה מישהו שלוקח אחריות כוללת אמיתית ולא רק בשביל לכסות את עצמו.

אורי מקלב: לוקח אחריות שמתכללת הכול – גם את השירות שצריך לתת לציבור, גם את הסבל שנגרם לציבור כשסוגרים או כשלא פועלים.

אורי מקלב: הדבר האחרון הוא מה שקורה שכשאנחנו נמצאים אחרי האירוע.

אורי מקלב: התחבורה הציבורית, בגלל קשיים שלה, היא האחרונה שיכולה להשתלב.

אורי מקלב: היא עובדת לשליש, לרביע, בגלל שהנהגים מג'בל מוכבר, שהם 50% מהנהגים בירושלים למשל, לא יכולים להגיע בגלל שאף אחד לא מפנה אותם והם לא נמצאים בסדר עדיפות של צירים מרכזיים.

אורי מקלב: אז מאות נהגים שנמצאים בכפרים האלה לא יכולים להגיע והתחבורה הציבורית לא יכולה לפעול.

אורי מקלב: אומרים ממשרד התחבורה: מה אפשר לעשות, הם לא נמצאים.

קארין אלהרר: לזה צריך לתת פתרון.

<דרור גנון: יש, יש.

<דרור גנון: הנוהל מטפל בזה.

<דרור גנון: הנהגים ישנים בחניונים.

<עוזי יצחקי: חבר הכנסת מקלב יסיים ונתייחס לזה.

אורי מקלב: בפעם האחרונה במודיעין עילית לא היתה תחבורה ציבורית, מפני שרוב הנהגים לא יכלו להגיע למקומות האלה – מקומות שלא היה בהם שלג, הם לא ישנו ולא שום דבר.

אורי מקלב: לפעמים השלג גם מגיע בהפתעה והם לא ישנו לילה קודם באזור הזה.

אורי מקלב: אבל במקרה הזה הם ידעו ולא ישנו.

אורי מקלב: יכול להיות שיש נוהל, אבל הוא לא מיושם.

אורי מקלב: הדבר האחרון – התחבורה הציבורית בתוך העיר.

אורי מקלב: הרכבת הקלה, לא היתה שום סיבה שהיא לא תפעל בימי חורף בגלל שכשבנו אותה, הקימו אותה והשקיעו בה, אחד היתרונות שאמרו הוא שבשלג הרכבת הקלה תוכל לפעול.

אורי מקלב: והנה, היה שלג, שגם כשהוא התחיל ועדיין לא היה גבוה הרכבת הקלה כשלה והפסיקה מיד.

אורי מקלב: למה?

אורי מקלב: אני לא יודע.

אורי מקלב: אני שומע שהיום קנו אמצעים חדישים – מפלסות, קירור, המסת השלג.

אורי מקלב: אני לא יודע.

אורי מקלב: אבל כשבנו את זה אמרו שאחד היתרונות של הרכבת הקלה הוא שהיא תוכל לנסוע.

אורי מקלב: הרי זה ציר תחום שאפשר לפעול בו, לא צריך לכסות את כל העיר כדי לתת לרכבת הקלה לפעול.

אורי מקלב: הדבר הזה גרם סבל גדול מאוד - כפי שראינו בשלג האחרון - שהתחבורה הציבורית לא פעלה, לא רק בכל היקפה אלא אפילו לא בחצי היקפה ימים רבים לאחר השלג בגלל עצים, בגלל ערימות שלג, בגלל עוד כל מיני מכשולים שהיו כמו שלג שלא פונה איפה שהתחבורה הציבורית עובדת.

אורי מקלב: הציבור לא קיבל מידע, לא ידע וחיכה.

אורי מקלב: לראות את הדבר הזה – לא יכולתי לראות את זה.

אורי מקלב: אומרים שהתחבורה מתחילה לפעול מהשעה - - -

קארין אלהרר: אתה מדבר על האירוע האחרון שהיה, ב-2015?

אורי מקלב: לפני זה.

אורי מקלב: באירוע האחרון השלג נמס מהר.

<דניאל שנער: אתה מנחש או שאתה - - -?

<דניאל שנער: הכול עבד.

אורי מקלב: אמרתי שלא דיברתי על האירוע האחרון.

אורי מקלב: המידע שמגיע לציבור - גם באירוע האחרון המידע היה צריך להיות, אבל השלג נמס מהר מאוד ועשה את העבודה בעצמו.

אורי מקלב: הציבור לא קיבל את המידע.

אורי מקלב: כמה זה קריטי לראות אנשים מחכים להגיע לבית-הספר או שמחכים להגיע לעבודה.

אורי מקלב: עומדים שעה ושעה וחצי בקור, חצי על הכביש בגלל שהמדרכה תפוסה על-ידי השלג והם רוצים להגיע לאוטובוס שיעמוד.

אורי מקלב: עומדים חצי על הכביש, ולא אדם אחד.

אורי מקלב: אתה רואה טור של אנשים, הפגנה של אנשים שכולם מחכים לאוטובוסים.

אורי מקלב: האוטובוסים שעה ושעה וחצי לא הגיעו ואף אחד לא אומר אם כן יגיעו או לא יגיעו.

אורי מקלב: תודה.

קארין אלהרר: תודה רבה.

קארין אלהרר: האם מישהו יכול להשיב על הדברים שנאמרו?

<עוזי יצחקי: קודם כול, חלק מהליקויים תוקנו, גם בתנועה של האוטובוסים עצמם, גם בעניין של הרכבת הקלה.

קארין אלהרר: בעניין התיקון - אוטובוסים ורכבת קלה, איך זה תוקן?

<עוזי יצחקי: רכבת קלה, גם באירוע האחרון לא הופעלה.

<עוזי יצחקי: הרכבת לא הופעלה כי הגיע למספר מילימטרים שהמפלגים לא עבדו.

<עוזי יצחקי: לכן מאז קנינו את אותן מפלסות ואני בטוח שבאירוע הבא כן יפעלו.

<עוזי יצחקי: מה שכן פעל באירוע האחרון ולא פעל ב-2013 זה האוטובוסים.

<עוזי יצחקי: האוטובוסים, כפי שציינתי, צוידו בשרשראות ופעלו.

<עוזי יצחקי: צריך גם לומר שלא היתה כזאת דרישה מהציבור.

<עוזי יצחקי: כלומר, לא ראינו את הציבור יוצא ומחכה לאוטובוסים ורוצה לעלות על תחבורה ציבורית.

קארין אלהרר: איפה המידע הזה זמין?

<עוזי יצחקי: המידע ניתן בצורה מאוד מפורטת מתוך "אגד", מתוך חמ"ל עיריית ירושלים.

<עוזי יצחקי: ישבו שם כל הנציגים – גם של משרד התחבורה, גם של "אגד" וגם של עיריית ירושלים – והעבירו את המידע.

קארין אלהרר: אני אזרחית תושבת ירושלים, איפה אני מחפשת את המידע?

<עוזי יצחקי: את מקבלת את המידע ברדיו, באתר של "אגד", באתר של עיריית ירושלים, פרסמנו את זה גם בחדשות, באתרים ובהודעות של משרד התחבורה.

<עוזי יצחקי: אמרנו באיזה שעות תהיה רכבת, באיזה שעות יהיו אוטובוסים, מהיכן יפעלו אוטובוסים.

<עוזי יצחקי: יתרה מזאת, קיבלנו החלטה ביחד – ישבתי באותו מוצאי שבת עם ראש עיריית ירושלים, ואחרי שניתחנו את המצב קיבלנו החלטה שהתחבורה הציבורית תוכל לפעול בצורה מלאה ואז מפעילים גם את בתי-הספר, ומפעילים אותם משעה 8:00.

<עוזי יצחקי: זה לעומת מה שקרה בדצמבר 2013, שאמרו: כן, נפעיל בתי-ספר, אבל לא היתה תחבורה ציבורית.

אורי מקלב: היתה הודעה שפועלת כסדרה.

קארין אלהרר: העניין של הנהגים, אני מבינה שיש בעיה.

קארין אלהרר: אם הנהג בכלל לא יכול להגיע לאוטובוס, אז מי פעיל אותו?

<דרור גנון: ב-2013 באמת היתה בעיה של שינוע נהגים.

<דרור גנון: בכל זאת, הנהגים היו בבתים והיה קשה להביא אותם.

<דרור גנון: היה צורך גם בפתיחת צירים לחילוץ נהגים, גם בכלים כבדים שיאפשרו את זה.

<דרור גנון: בנוהל שלנו, שהתחיל מהשנה שעברה, מלינים את הנהגים בקרב החניונים – בבתי הארחה או מלון או במקומות קרובים – כך שהזמינות שלהם במידת הצורך תהיה במאה אחוז.

<דרור גנון: כמובן, מתגמלים אותם בהתאם.

אורי מקלב: באירוע האחרון זה לא היה.

אורי מקלב: למודיעין עלית לא הגיעו 70% מהנהגים.

<דרור גנון: על איזה אירוע אתה מדבר?

אורי מקלב: השלג הקל שהיה, ב-2015.

אורי מקלב: לא היתה תחבורה ציבורית.

<דרור גנון: היתה תחבורה ציבורית, אני לא יודע - - -

אורי מקלב: מי הפעיל את זה אז, "סופרבוס"?

<ציון פת: הנהגים לא הצליחו להגיע, אבל אתייחס בזמני.

אורי מקלב: אתה ענית לי שלא מגיעים.

אורי מקלב: לא היתה תחבורה בגלל שלא מגיעים.

אורי מקלב: לא נעים לי לעשות לכם את זה ביניכם, אבל זה מה שהיה.

אורי מקלב: לא עבדו בגלל שלא היו נהגים, לא שיחררו אותם מירושלים.

אורי מקלב: זה ענה לי מנהל החברה.

<ציון פת: אני מנכ"ל "קווים".

<ציון פת: נושא הדיון הוא "היערכות התחבורה למצבי חירום", ודומני שרוב הדיון נסוב סביב השלג.

קארין אלהרר: אנחנו לא נוותר על מצב החירום כתוצאה ממלחמה.

<צבי ורטיקובסקי: אם בשבילך חירום הוא רק מלחמה אז יש לנו בעיה.

<ציון פת: אני לא אמרתי דבר כזה.

<ציון פת: אמרתי שזה בוודאי לא רק שלג, וההתמקדות פה היא בשלג.

<ציון פת: השלג הוא חשוב.

<ציון פת: אני חייב לציין שעשרות שנים עסקתי בתחום התחבורה בצה"ל, ליוויתי את המערכת הזו בתפקידים מאוד בכירים.

<ציון פת: נאמר פה שאנשים מודאגים; אני מוטרד מכך שלא נשמע קולם של אלה שבסוף צריכים לעשות את העבודה.

<ציון פת: יש פה עבודת מטה ויש פה סנכרון בין הרשויות, בסוף אנחנו המפעילים.

<ציון פת: אף אחד לא שאל אותנו, אף אחד לא דיבר אתנו.

<ציון פת: יש בעיה קשה מאוד עם נהגים בכל מה שקשור למצבי חירום, ואני לא רוצה להיכנס פה לפרטים.

קארין אלהרר: למה?

<ציון פת: כי זה נושאים מסווגים במידה מסוימת ואני מעדיף להעביר אותם בפורום אחר.

<דניאל שנער: האמת היא שמשרד התחבורה העמיד לרשותם קורסים לנהגים וכללי התנהגות והם סירבו להגיע לקורסים האלה.

<ציון פת: מה זה קשור?

<דניאל שנער: כלומר, באמת חברת "קווים" היתה אחת החברות היחידות שלא הסכימה לשלוח את האנשים שלה להשתלמות.

<ציון פת: על מה אתה מדבר?

<ציון פת: מה הקשר בכלל בין גיוס - - - ?

<עוזי יצחקי: הוא מדבר על גיוס נהגי אוטובוס ומשאיות.

<עוזי יצחקי: זה משהו אחר, דני.

<ציון פת: רבותי, אתם יכולים להתעלם ממה שאתם רוצים.

<ציון פת: אני לא רוצה להיכנס - - -

קארין אלהרר: אני לא מתעלמת, אני מנסה להבין איפה הבעיה.

<ציון פת: אסביר איפה הבעיה.

<ציון פת: יש בעיה בשעת חירום בכל המצבים.

<ציון פת: אין סנכרון בין מה שקורה בתחבורה הציבורית לבין הצרכים של הצבא.

קארין אלהרר: איזה פתרונות אתה מציע?

<ציון פת: אציע את זה במקומות שאתבקש להציע.

<ציון פת: אני לא חושב שזה המקום.

<ציון פת: אשמח שיזמינו אותי, וכתבר כתבתי למי שצריך לכתוב ואני גם משוכנע שאגיע לשם.

אורי מקלב: זה לא סודי אבל, אם נהגים הגיעו - - -

<ציון פת: הנושא של התחבורה הציבורית בשלג הוא באמת לא סודי.

<ציון פת: אבל אם זה לב העניין, ואני חושב שזה לא לב העניין – יש קושי להביא נהגים מג'בל מוכבר, מבית צפאפא ומבית חנינא ומעיסאוויה.

<ציון פת: אי אפשר להביא אותם.

אורי מקלב: מה אחוז הנהגים שלך שמגיעים מהכפרים האלה?

<ציון פת: זה תלוי באיזה סניפים.

<ציון פת: יש סניפים שזה מגיע גם ל-90% מהנהגים, וכש-90% מהנהגים לא יכולים להגיע אז לא תהיה תחבורה ציבורית.

אורי מקלב: ואם רוצים שתלינו אותם אצלכם, מישהו משלם לכם על זה?

אורי מקלב: משרד התחבורה נותן לכם או שזה צריך להיות מכיסכם?

<ציון פת: אין לנו שום הסדר לתוספת ממשרד התחבורה.

<ציון פת: אם כבר מעלים את הנושא הזה – לא התכוונתי להעלות אותו – אפילו פיצוי על אי הפעלה לא קיבלנו.

אורי מקלב: לא התכוונת, אני מעלה.

אורי מקלב: אם לא משלמים כסף אז מה פתאום שתעשה את זה.

אורי מקלב: על חשבונם הם לא יעשו את זה.

<ציון פת: זה לא העניין.

<ציון פת: אני מניח שאפשר יהיה להגיע להבנות עם משרד התחבורה בעניין הזה.

<ציון פת: יש פה גם רצון או יכולת להכריח נהגים להישאר ארבעה וחמישה ימים מחוץ לביתם.

<ציון פת: גם הם לא רוצים לא להגיע לבני משפחותיהם בסוף שבוע ולהישאר מחוץ לבית.

קארין אלהרר: אדוני, בבקשה.

<גבי בן הרוש: אני יושב-ראש איגוד המובילים והמסיעים.

<גבי בן הרוש: גברתי, פתחת את הישיבה בזה שאת מודאגת.

<גבי בן הרוש: אני מופיע פה בוועדה כבר במספר דוחות של מבקר המדינה, ואם אקח מ-2010 – כדי לא ללכת אחורנית - המשק האזרחי והמשק הצבאי לא ערוכים לחירום.

<גבי בן הרוש: היום באתי לוועדה כי ראיתי שמדובר על רעידת אדמה, היערכות, ציוד צמ"ה, "נתיבי ישראל" וכל הגורמים.

<גבי בן הרוש: אני שמח מאוד, חברי עוזי יצחקי, המנכ"ל, שאתם עושים נהלים ומעבירים אחד לשני.

<גבי בן הרוש: אבל כמו שאמר ידידי, מי שצריך להפעיל ברעידת אדמה ובחירום זה אנחנו – להביא את המנופים הכבדים, להביא את צוותי החילוץ ואת כל האחרים - ואף אחד לא מתואם אתנו.

<גבי בן הרוש: ניקח את המקרה האחרון של מלחמת לבנון השניה.

<גבי בן הרוש: דוח מבקר המדינה בא בטענות כביכול, למה לא פינו חומרים מסוכנים מנמל חיפה.

<גבי בן הרוש: אני הופתעתי כי אני אישית הורדתי מאוד משאיות ריקות מחיפה לאשדוד, ואף אחד לא הודיע לנו.

<גבי בן הרוש: זאת אומרת, גברתי, כל הגופים שיושבים פה והלשעברים – וובה נמצא פה?

<גבי בן הרוש: נמצא - ישבנו בוועדה הבין-משרדית לאור הלקחים, והמצב רק החמיר.

<גבי בן הרוש: זאת אומרת, אם יש רעידת אדמה, התקפת טילים או כל סוג אחר, אנחנו לא ערוכים.

<גבי בן הרוש: יושב פה בצלאל ידידי, אנחנו מול משרד הביטחון - - -

<עוזי יצחקי: אתם רוצים להעלות נושאים כלל משקיים?

<עוזי יצחקי: זה לא הנושא.

קארין אלהרר: הדיון משודר, אני מבקשת לא לסייע לכוחות האויב.

<גבי בן הרוש: את זה לא ידעתי.

<גבי בן הרוש: גברתי, מה שרציתי להגיד זה שבסוף 2014 ועדת הכלכלה ומשרד התחבורה - - -

קארין אלהרר: שאלה לפני: מה המעמד שלכם?

קארין אלהרר: אתם ממשלתיים?

<גבי בן הרוש: אנחנו התאגדות, עמותה.

<גבי בן הרוש: אנחנו אלה שמסיעים ומובילים את כל מערך הביטחון ואת המשק האזרחי.

<גבי בן הרוש: סיימנו דוח – עוזי, אתה יודע את זה – עם ועדת הכלכלה, עבודת מטה של משרד הכלכלה ומשרד התחבורה.

<גבי בן הרוש: נכון להיום חסרים מעל 7,000 נהגים, וזה פוגע בכל מה שדיברתי קודם, גברתי.

<צבי ורטיקובסקי: אם יורשה לי, גברתי.

<צבי ורטיקובסקי: אם כבר החבר פה מזכיר את הנושא של לבנון השניה, רק בשביל להמחיש.

קארין אלהרר: אני רק מבקשת: הדיון משודר, בזהירות.

<צבי ורטיקובסקי: אעשה את זה בזהירות.

<צבי ורטיקובסקי: מה שאני הולך להגיד נמצא בדוח הגלוי והצוות שעסק בזה הוא הצוות שנמצא פה.

<צבי ורטיקובסקי: אתן לך דוגמה שקורים דברים שלכאורה אמורים להיות פשוטים לפתרון אבל הם לא קורים.

<צבי ורטיקובסקי: ניוד צוותים מנמל אשדוד לנמל חיפה ושיתוף פעולה בין הנמלים לא היה קיים, ואז נתקלים בכל מיני תופעות מהסוג הזה.

<צבי ורטיקובסקי: ואם אני שומע שזה עדיין קיים, וחשבתי שהבעיה נפתרה, זה מאוד מדאיג.

<עוזי יצחקי: זה לא בדוח הזה.

<עוזי יצחקי: אני לא יכול להתייחס לזה, אני לא מכיר את הנושא.

<עוזי יצחקי: באתי לפה להתייחס לליקויים של משרד התחבורה מהדוח האחרון.

קארין אלהרר: וובה, אתה רוצה להתייחס?

<צבי ורטיקובסקי: גם מה שאמרתי זה משרד התחבורה וזה מדוח קודם.

<עוזי יצחקי: בסדר.

<עוזי יצחקי: אני לא מכיר ולא יכול להתייחס בשלב הזה.

<זאב צוק-רם: ברשותך, יושבת-הראש, אני רוצה להגיד כמה דברים.

<זאב צוק-רם: קודם כול, אני מבקש מכולם - יש פה דברים שאנשים אומרים באופן חופשי.

<זאב צוק-רם: זה משודר באופן גלוי לכולם ולא צריך שכל מי שיש לו אינפורמציה ישדר באופן חופשי.

<זאב צוק-רם: דבר שני, מרבית האנשים שיושבים כאן הם אנשי ביצוע, שהיו מלבנון השניה, כנראה, בכל התהליכים ועד היום.

<זאב צוק-רם: יש חשיבות רבה לביצוע ביקורות, ויש חשיבות עוד יותר רבה לדון בממצאים, כפי שאת עושה.

<זאב צוק-רם: אבל צריך לזכור דבר אחד: לא כל דבר שהמבקר כותב – אני מתנצל מראש ולא מתנצל – זה ראה וקדש, כיוון שהאנשים - - -

<צבי ורטיקובסקי: סלח לי, ליקויים צריך לתקן.

<זאב צוק-רם: שניה, אני ישבתי בשקט.

<זאב צוק-רם: יש דברים שצריך לדעת - שלג קורה במדינת ישראל, בצורה קיצונית, פעם לעשר שנים.

<זאב צוק-רם: אני שואל: במשאבים המצומצמים שיש במדינה, שיש להשקיע אותם בחינוך, שיש להשקיע אותם בביטחון, בתשתיות ובגז ובכול - -

קארין אלהרר: אבל אתה יודע שאפשר להגיד את זה על כל נושא.

<צבי ורטיקובסקי: נכון.

<צבי ורטיקובסקי: זה לא לעניין.

<זאב צוק-רם: זה לעניין מאוד, כי בתור אחד – כמו שאומרים בלשון העם - שסגר את הגוז'ונים בגלגלים במשך כל השנים האלה ומכיר את זה מלמטה, אני אומר לכם שנעשו הרבה מאוד פעולות לשיפור, ובטח במה שקשור למשרד התחבורה בתקופה האחרונה.

קארין אלהרר: החמאתי להם בצדק.

<זאב צוק-רם: בהחלט.

<זאב צוק-רם: ובכל התחומים.

<זאב צוק-רם: יותר קל – ושוב אני מבקש להתנצל, אבל אני אומר את זה בגלוי - לשבת מתחת לפלורסנט ולכתוב.

<זאב צוק-רם: אנחנו מתמודדים עם - - -

<צבי ורטיקובסקי: תסלח לי, אתה ביקשת שאני לא אתפרץ.

<צבי ורטיקובסקי: הפעם אני כן מתפרץ.

<צבי ורטיקובסקי: אין דבר כזה - משרד מבקר המדינה לא כותב דוחות בשלט רחוק.

<צבי ורטיקובסקי: לא מתחת לפלורסנטים, אלא משרד מבקר המדינה מכתת את רגליו לשטח.

<צבי ורטיקובסקי: לכן אני מבקש ממך, תחזור בך מההערה הזאת, היא לא במקומה.

<צבי ורטיקובסקי: אנחנו עומדים על כל העובדות שקיימות פה.

<צבי ורטיקובסקי: ההערה לא מקובלת, אני מבקש ממך שתחזור בך.

<זאב צוק-רם: לא אמרתי שהעובדות לא נכונות.

<זאב צוק-רם: הן נכונות לחלוטין ואין לי מילה לגבי העובדות.

<זאב צוק-רם: אני רק אומר שכל הגופים כאן, בהינתן תקציב נתון, קובעים את סדרי העדיפות, ויש דברים שבסדר העדיפות לא מטפלים בהם באותו רגע.

<צבי ורטיקובסקי: ואתה יוצא מתוך הנחה שלא לקחנו את זה בחשבון.

<צבי ורטיקובסקי: לא דיברנו ולא ראינו.

<זאב צוק-רם: אני יכול להאיר לכם.

<זאב צוק-רם: אתם מציגים כאן את נושא גשר שדרות-אשקלון.

<זאב צוק-רם: אז יש דברים שלא אכנס לפירוט בגלל סוגיית הביטחון, אבל אני יכול להגיד לך שמשרד התחבורה והרכבת עשו הרבה מאוד פעילויות והשקיעו הרבה מאוד כסף.

<זאב צוק-רם: ישנם מספר דברים, שאני מוביל יחד עם אנשי הצבא שמאחורי, שזה תהליכים שלוקחים קצת זמן, כי צריך לעשות כל מיני ניסויים וצריך לעשות כל מיני דברים, ואין כרגע את הפתרון המושלם כדי לעשות בכל טווח.

<זאב צוק-רם: כשמשרד המבקר מעיר על זה ואני מאיר לו שאנחנו בתהליכים, זה דבר שלא צריך לכתוב בדוח ולהגיד קבל עם ועולם.

קארין אלהרר: אתה מבין שמשרד המבקר, זה תפקידו.

קארין אלהרר: התפקיד שלו, ואני חושבת שהוא עושה אותו נאמנה, הוא להגיד איפה יש ליקויים ומה יכול לקרות במצב כזה.

קארין אלהרר: אתה יכול להגיד - זו גם תשובה, אני לא יודעת עד כמה היא טובה: אני מצטער, בניהול הסיכונים שלי אני לא מוכן לטפל בזה.

<זאב צוק-רם: אז אמרתי, בסדרי העדיפויות.

קארין אלהרר: אבל בסופו של דבר, מה יקרה?

קארין אלהרר: כולנו מכירים את הסיטואציה - יקרה אירוע, לא עלינו, ואז יגידו: לא ידענו.

קארין אלהרר: אבל כן ידענו למעשה.

<זאב צוק-רם: יושבת-הראש, אקח דבר שמאוד חרה לי שנאמר כאן.

<זאב צוק-רם: נאמר כאן שבשלג הראשון שיירות של מכוניות נתקעו.

<זאב צוק-רם: אף אחד לא הוציא מילה ושיבח את השוטרים שרצו לכל אוטו מכל אלפי המכוניות, לקחו אנשים, הוציאו אותם, שיכנו אותם במודיעין במתנ"סים, הביאו להם שמיכות, בגדים חמים, אוכל חם לשישי-שבת שיהיו שם, כי הם לא יכלו לנסוע.

<זאב צוק-רם: השקיעו בזה - - -

<צבי ורטיקובסקי: אולי שם המשחק הוא שלא צריך להגיע בכלל למצבים האלה?

<עוזי יצחקי: באירוע האחרון לא הגענו לזה.

<זאב צוק-רם: בחיי המדינה, בסדרי העדיפויות, בכמות המשאבים ובניהול הסיכונים לא כל דבר הוא בסדר עדיפות עליון.

קארין אלהרר: זו גישתך.

<זאב צוק-רם: אני חושב שזו גישת כל האנשים שיושבים פה.

קארין אלהרר: אזרח רוצה שבשעת חירום תהיה לו כתובת ויהיה לו מענה.

<זאב צוק-רם: אני אומר לך שלמשל בשעת חירום, כשנופלים טילים על כל שטח מדינת ישראל, מוטב שמרבית האנשים ישבו במרחבים מוגנים ולידם ולא ייסעו בכבישים, כדי שלא ייפגעו.

קארין אלהרר: אין לי ספק, אבל - - -

<זאב צוק-רם: אבל מצד שני אומרים: מה, התחבורה הציבורית לא עובדת בזמן מלחמה?

קארין אלהרר: וובה, אין לי ספק.

קארין אלהרר: השאלה מה קורה אם הם בחוץ בדיוק כשהטיל עף.

קארין אלהרר: הוא לא חי בבית כל הזמן, נכון?

<זאב צוק-רם: זה כאילו יש לוחות זמנים.

<זאב צוק-רם: זה לא ברצף כל הזמן אז הוא נוסע והוא זז.

<זאב צוק-רם: צריך לראות את הדברים נכוחה.

<זאב צוק-רם: אני אומר לך, אני חי את זה יום-יום, שעה-שעה.

<זאב צוק-רם: אני יושב כמעט בכל הישיבות של הביקורת – שלך וביקורות אחרות.

<זאב צוק-רם: אני יושב בכל הוועדות של מבקר המדינה – בכולן כמעט – עם ראש החטיבה שלהם, ביינהורן, שמתעסק בכל הנושא הזה.

קארין אלהרר: אני רוצה להבין: לגישתך, ב"צוק איתן" אנשים לא היו צריכים לצאת מהבית.

<זאב צוק-רם: לא אמרתי.

קארין אלהרר: אתה אומר שאם יש טילים.

<זאב צוק-רם: לא אמרתי.

קארין אלהרר: אז תסביר לי איך מצופה להתנהג.

<זאב צוק-רם: אמרתי שאנשים צריכים להישמע.

<זאב צוק-רם: יש אדם אחד במדינת ישראל שאומר להם האם לנסוע או לא לנסוע, האם לצאת או לא לצאת, קוראים לו אלוף פיקוד העורף, הוא ראש הג"א של מדינת ישראל.

<זאב צוק-רם: הוא מודיע להם מתי כן ומתי לא, אבל לא כולם שומעים.

<זאב צוק-רם: לא שלא שומעים באמצעי התקשורת, לא כולם שומעים לו, מקשיבים לו.

<זאב צוק-רם: אני אומר לך את זה בכנות – כשיורד שלג במדינת ישראל, שהוא דבר חריג, לא כולם צריכים לנסוע ולטייל.

<זאב צוק-רם: אפשר גם להתאזר קצת בסבלנות ולשבת בבית, ואז מנכ"ל משרד התחבורה יפתח את הצירים לבתי-החולים, ייתנו לרכבת לנסוע כפליים, כפי שנאמר - כולל בשבת, כי פנו לרבנות הראשית - ועוד כהנה וכהנה.

<זאב צוק-רם: נותנים את המענה.

<זאב צוק-רם: אנשים גם צריכים לעשות, בראייתם, למען ביטחונם.

קארין אלהרר: לא דנים כאן איך האזרחים מתנהלים.

<זאב צוק-רם: אבל זה חלק מהעניין, כי אם האזרחים היו ממושמעים לא היה כלום והכול היה בסדר.

<צבי ורטיקובסקי: בסוף האזרחים אשמים.

קארין אלהרר: וובה, זו לא תשובה הגיונית מבחינת האזרח.

קארין אלהרר: פגעי מזג אוויר זה דבר שקורה; טילים, לצערנו, זה דבר שקורה.

קארין אלהרר: אוקיי, הבנו, יש את משנה הזהירות שהאזרחים צריכים לנקוט, אבל עדיין אתה חייב להסכים אתי שגם מבחינת הרשויות צריכה להיות היערכות מסיבית לעניין.

<זאב צוק-רם: אני מסכים אתך לחלוטין.

קארין אלהרר: בסדר, אז באותה היערכות מסיבית לעניין, מה שאנחנו מנסים לברר פה זה האם יש הבנה ברורה של כל אחד מה הוא צריך לעשות ביום הפקודה.

קארין אלהרר: האם כולם מבינים?

קארין אלהרר: האוטובוסים, הרכבות, משרד התחבורה, אתם – האם כולם מבינים מי אומר למי, מתי, כמה ולמה?

<זאב צוק-רם: אני אומר שכן.

<זאב צוק-רם: הפתיח בדוח, בדף הראשון בשורה הראשונה, קבע המבקר שאין מי שאחראי ומתכלל.

<זאב צוק-רם: אני חולק על זה לחלוטין.

<זאב צוק-רם: אני יכול להגיד לך ששבוע ימים, כשידענו כבר שהולך להיות מזג אוויר חריג, הוציא ראש הממשלה מכתב לשר לביטחון פנים ואמר לו: אדוני השר לביטחון פנים, אתה האחראי במדינת ישראל לנהל את האירוע הזה.

<זאב צוק-רם: ישבנו שם כל יום, שלוש פעמים ביום, בהערכות מצב; ישבנו בלוד, ישבנו בירושלים בכיכר ספרא עם ראש העיר - - -

קארין אלהרר: זה במזג אוויר צפוי.

קארין אלהרר: מה קורה באירוע לא צפוי?

קארין אלהרר: רעידת אדמה לא צופים, לצערי.

<זאב צוק-רם: גם ברעידת אדמה.

<זאב צוק-רם: יש החלטה מאוד ברורה - מי מנהל, מי מכריז על אסון המוני.

<זאב צוק-רם: הדברים כתובים וברורים.

קארין אלהרר: יש חוק?

<זאב צוק-רם: בוודאי, חוק אסון המוני בפקודת המשטרה, סעיף 9ד.

<זאב צוק-רם: אחד לאחד כתוב שם מי אחראי, כתוב שם מי מנהל, כתוב שם איך זה עובר לראש רח"ל לנהל את החלק שלו, איך הצבא משתלב ומקבל את האחריות.

<זאב צוק-רם: הכול כתוב, מסודר ומתורגל.

<צבי ורטיקובסקי: טוב שזה כתוב, יש רק בעיה שכנראה לא רואים את זה בשטח.

קארין אלהרר: בבקשה, אדוני.

<פריד אברהם: אני יו"ר ארגון מוניות השירות בארץ.

<פריד אברהם: אני דווקא הייתי לוקח את דבריו האחרונים של ידידי גבי בן הרוש, שדיבר על חוסר בנהגים.

<פריד אברהם: חוסר בנהגים יש לא רק במובילים, לא רק בתחבורה ציבורית ולא רק בארגוני המוניות.

<פריד אברהם: יש חוסר משווע בנהגים מקצועיים.

<פריד אברהם: אני שמח שמנכ"ל משרד התחבורה נמצא כאן, כדי שאולי יתייחס ויפתח אפיק נוסף לעידוד הכשרת נהגים מקצועיים לכל דבר, כולל נהגים ציבוריים.

<פריד אברהם: ואז בימים כאלה לא צריך ללכת לג'בל מוכבר לחכות המונית או לנהג האוטובוס, לא לבית חנינא.

<פריד אברהם: שיהיה מאגר של נהגים ציבוריים למוניות.

קארין אלהרר: אוקיי.

קארין אלהרר: מה עמדתך, אדוני המנכ"ל?

<עוזי יצחקי: זו באמת בעיה ידועה כבר מספר שנים.

<עוזי יצחקי: יש מחסור גדול מאוד בנהגים - גם נהגי תחבורה ציבורית וגם נהגי רכב כבד.

<עוזי יצחקי: האם היהודייה כנראה לא רואה את ילדיה נוהגים, לצערנו הרב, וזה חבל מאוד, כי אני חושב שהתחבורה הציבורית – המוניות, מוניות השירות, האוטובוסים - השתפרה מאוד לאחרונה.

<עוזי יצחקי: האוטובוסים חדישים, הרמה השתפרה, רמת התפעול השתפרה.

<עוזי יצחקי: בשבועיים הקרובים אנחנו גם נשיק רפורמה גדולה מאוד של תעריפים ומחירים ברמה מאוד אטרקטיבית במטרופולינים, שעשויה לעודד רבים להשתמש בתחבורה ציבורית.

<עוזי יצחקי: המחסור הזה הולך וגדל, במיוחד לאור העובדה שכל אשכול חדש שאנחנו מוציאים למכרז זה כבר לא אשכול שהולך ל"אגד" ו"דן" בצורה אוטומטית.

<עוזי יצחקי: זה הולך למכרז ומגיעות חברות פרטיות, חברות חדשות.

<עוזי יצחקי: אם עד לפני מספר שנים היו לנו את המפעילים "אגד" ו"דן", היום יש לנו 17 מפעילים של תחבורה ציבורית, וכל אשכול שאנחנו מכניסים למכרז – וראו עכשיו את המכרזים האחרונים של אונו, פתח-תקווה, צפון הנגב, אשקלון, מבשרת, גבעת זאב – מגיעים מפעילים פרטיים חדשים עם מספר רב יותר של אוטובוסים, תדירויות גדולות יותר של אוטובוסים.

<עוזי יצחקי: יש גם פיתוח אורבני ואנחנו רואים ערים ויישובים מתפתחים וצריך לתת להם מענה – ראו את אשדוד, מה שקורה שם - מענה לשכונות חדשות לגמרי של תחבורה ציבורית.

<עוזי יצחקי: לכן, הפער בין הרצוי למצוי, בנהגים מקצועיים של אוטובוסים ומשאיות הולך וגדל.

<עוזי יצחקי: נקטנו אמצעים, יחד עם משרד האוצר ומשרד הכלכלה.

<עוזי יצחקי: באמת יש פה מאמץ ממשלתי גדול מאוד לעודד העסקה של נהגים.

<עוזי יצחקי: אם אני מדבר על נהגי תחבורה ציבורית – התקבלה החלטה ששכר המינימום לשעה לנהגי תחבורה ציבורית יהיה 39 שקלים, זו עלות ישירה לממשלה; עדכנו גם שכר של נהגי רכבת ונהגי רכבת קלה; אנחנו פועלים לעידוד וגיוס נהגי אוטובוס ונהגי משאיות באופן של קיצור התהליכים, גם במכון הרפואי לבטיחות בדרכים, גם במשרד הרישוי; יש לנו מרכזי הכוונה של משרד הכלכלה, שפועל בקרב אוכלוסיות; יש לנו גיוס של נשים, יש לנו גיוס של חרדים.

<עוזי יצחקי: לדוגמה, הקבוצה האחרונה, ממש בשבועות האחרונים – הצלחנו לגייס 29 נהגים חרדים בצפת ולהעביר אותם לטובת מסלול של תחבורה ציבורית.

<עוזי יצחקי: יחד עם הצבא ומשרד הביטחון אנחנו שוברים את הראש איך לעודד נהגים מתוך הצבא לבצע ולשדרג את הרישיונות לרכב כבד ולגייס כמה שיותר אנשים, לעודד כמה שיותר חיילים שמתגייסים.

<עוזי יצחקי: יש אפילו גיוס של מחזורים שלמים של חיילות שמושכים אותן - - -

<פריד אברהם: לתת ליוצאי צבא מקצוע מועדף לנהגים למשך שנה אחת.

<פריד אברהם: אנחנו נקלוט אותם.

<עוזי יצחקי: מקצוע מועדף זה קצת בעייתי, כי הם לוקחים את המענק ואחרי זה בורחים.

<פריד אברהם: שנה אחת הם ייכנסו אז כבר יהיה להם מקצוע וכבר יהיה בסדר.

<עוזי יצחקי: גבי פה באמת מייצג חברות הובלה רציניות, מקצועיות, מהמגזר הפרטי שמעודדים נהגים שייקלטו אצלם.

<עוזי יצחקי: נותנים להם לימודים ונותנים לנהגי משאיות שכר ראוי וגבוה.

<עוזי יצחקי: המטרה והשאיפה היא לעודד כמה שיותר אנשים, כי יש לנו מחסור.

קארין אלהרר: "נתיבי ישראל" והמשטרה, ביניכם הנהלים לאירוע חירום סוכמו?

<מיכל קלה בן-חמו: נחתם.

קארין אלהרר: מתי?

<עוזי יצחקי: בבקשה, דברו.

<אלי הופשטיין: אני מנהל תחום החירום של "נתיבי ישראל".

<אלי הופשטיין: נחתם שת"פ מלא בשגרה וחירום, הדגש שם היה על מזג אוויר סוער.

<אלי הופשטיין: ההסכם נחתם על-ידי המנכ"ל שלנו ועל ידי ראש את"ן.

קארין אלהרר: גם מעבר למזג אוויר?

<אלי הופשטיין: כן.

<אלי הופשטיין: גם בין "נתיבי ישראל" ומשטרת ישראל.

<אלי הופשטיין: יש לנו גם נציגים, בזמן חירום נציג שלנו מופיע אצלם ונציג שלהם מופיע אצלנו, מדווחים, מתאמים סגירות כבישים ומשטרת ישראל מודיעה.

<צבי ורטיקובסקי: עכשיו יש לכם סמכויות בחירום?

<אלי הופשטיין: סמכויות זה משרד התחבורה.

<עוזי יצחקי: כן.

<עוזי יצחקי: משרד התחבורה אישר, בהחלטת ממשלה.

<צבי ורטיקובסקי: גם ציוד מכני כבד?

<עוזי יצחקי: כן, אגיע לזה.

<עוזי יצחקי: קודם סמכויות "נתיבי ישראל".

<מיכל קלה בן-חמו: שלום רב, אני ראש אגף חירום במשרד התחבורה.

<מיכל קלה בן-חמו: משרד התחבורה פועל מזה זמן רב להסמיך את חברת "נתיבי ישראל" כרשות אחראית לחירום.

<מיכל קלה בן-חמו: חברת "נתיבי ישראל" אמורה להיות אחראית על הכבישים הפרטיים בחירום, לצורך כך היא תתרגל אותם בשגרה.

<מיכל קלה בן-חמו: כתבו נהלים ביניהם, כרגע זו עבודה משותפת של משרד התחבורה הלשכה המשפטית, רשות החברות, משרד המשפטים והחשבת הכללית.

<מיכל קלה בן-חמו: רק אדגיש שחברת "נתיבי ישראל" הפכה להיות חברה בשנת 2004, עד אז היא היתה חלק, כיחידת סמך, של משרד התחבורה.

<מיכל קלה בן-חמו: מרגע שהיא הפכה להיות חברה ממשלתית עלתה הבעיה של סמכויות משפטיות.

<מיכל קלה בן-חמו: המאגר של כלי הצמ"ה, כמו שמוזכר בדוח, לא נמצא בידי חברת "נתיבי ישראל" ולא אמור להיות בידיה.

<מיכל קלה בן-חמו: לפני כשלושה שבועות פורסם ברשומות העברת נושא הצמ"ה למשרד התחבורה.

<מיכל קלה בן-חמו: מנכ"ל משרד התחבורה יזם מהלך שהאחריות על הצמ"ה – ציוד מכני הנדסי – למשק האזרחי יהיה באחריות משרד התחבורה אגף הביטחון והחירום.

<מיכל קלה בן-חמו: אנחנו פועלים בהתאם להחלטה הזו מול צבא ההגנה לישראל ומול הגורמים האזרחיים כדי להקים מאגר כזה, ובחירום יהיה לגורמים את האפשרות לפנות אלינו, לאגף החירום, לקבלת כלי צמ"ה.

<עוזי יצחקי: אז גם העניין של הקמת רשות ייעודית לצמ"ה הוסדר.

<עוזי יצחקי: זה בלט במיוחד אחרי "צוק איתן", שלא היה גורם מתכלל והעניין של הצמ"ה הלך לאיבוד ונפל בין הכיסאות.

<עוזי יצחקי: לקחנו את ההחלטה בתיאום עם משרד הביטחון, הצבא ווובה.

<עוזי יצחקי: לקחנו את כל האחריות עלינו.

<עוזי יצחקי: רוצה לציין את העזרה שקיבלנו ומקבלים מכל הגורמים כדי להסדיר את הנושא הזה, ואני בטוח שבאירוע הבא נראה תפעול אחר לגמרי.

<דניאל שנער: כדאי רק לציין, ברשותך, אנחנו נמצאים בעיצומם של תהליכים שנת"י תהיה הגורם שייתן הנחיות.

<דניאל שנער: מאחר שזה ייקח בוודאי עוד כמה חודשים טובים, אין פער משום שהיום אנחנו נותנים את ההנחיות באופן ישיר לכבישים האחרים.

<דניאל שנער: כלומר, ברגע שיש אירוע אנחנו ישירות הולכים להנהלת הכביש המדובר, נותנים לה הנחייה ישירה בלי התיווך של נת"י.

<דניאל שנער: הכוונה היא שבעתיד זה לא יהיה, אבל היום זה עובד ככה.

<עוזי יצחקי: גם בפעם האחרונה זה עבד כך.

<קריאה: זה עבד.

<קריאה: אבל לציין שזה כבישים בין-עירוניים.

<עוזי יצחקי: כן.

<עוזי יצחקי: בכביש 6 היתה סכנת החלקה מאוד קשה, וניתן מענה עם כמויות של מלח שהועברו ופתרנו את הבעיה הזאת.

<זאב צוק-רם: אני רוצה לציין שגם בנושא שדיברו כאן יש שיתופי פעולה.

<זאב צוק-רם: יש מושג שנקרא מתנ"ל – מרכז תנועות לאומי – שנמצא במשטרת ישראל באגף התנועה, ויושבים שם כולם ביחד.

<זאב צוק-רם: בזמן מלחמה יושבים שם הצבא, פיקוד העורף ומשטרת ישראל ומגיעה לשם תמונה מהחמ"ל של נת"י, כי יש להם מצלמות שפזורות ברחבי הארץ וכל מה שהמצלמות רואות רואים גם במתנ"ל הזה.

<זאב צוק-רם: אז אי אפשר להגיד שאין מישהו שמתכלל ואין מישהו שרואה ואין מישהו שמפקח ואין מישהו שמנהל את כל האופרציה.

<זאב צוק-רם: נהפוך הוא, אמרתי שגם במצב של שלג, של שגרה, כולם יושבים ביחד.

<זאב צוק-רם: אגב, בפעם האחרונה שהיה השיטפון באיילון, ראש הממשלה הגיע לשם וישבנו שם כולם יחד, אם מנכ"ל חברת החשמל, עם שר הבט"פ, עם המפכ"ל, עם אנשי הצבא ומשם הוא ניהל את כל האופרציה הזאת.

קארין אלהרר: ראש הממשלה?

<זאב צוק-רם: ראש הממשלה, מכיוון שהיה בבת אחת מין אירוע אסוני, שהיה צריך לתת את כל המענה.

<זאב צוק-רם: זה לא משנה, ראש הממשלה לא חייב היה להיות, הוא היה באזור אז - - -

קארין אלהרר: אתה מבין שראש הממשלה לא צריך להתעסק באירוע כזה.

<זאב צוק-רם: יושבת-הראש, הוא היה שם.

<זאב צוק-רם: לפעמים אם רוחו שורה והכול מתנהל - - -

קארין אלהרר: אין ספק שרוח המפקד חשובה, אבל הייתי מצפה שהוא יתעסק בדברים אחרים.

<זאב צוק-רם: אבל יש לפעמים חשיבות שגם הוא יהיה שם.

<זאב צוק-רם: מעבר לזה, הוא בא להתרשם, לראות איך הדברים עובדים.

קארין אלהרר: להתרשם זה יפה מאוד.

קארין אלהרר: כן, בבקשה.

<דניאל שנער: יש נקודה שלא נגעתם בה עד עכשיו, וזו נקודה נוספת שמשרד התחבורה נערך למול הרשויות הייעודיות - נושא הסייבר.

<דניאל שנער: כל אותן רשויות, אנחנו מדברים גם על אפשרות של התקפת סייבר עליהן, החל מהרשויות הייעודיות של משרד התחבורה והגופים האחרים.

<דניאל שנער: משרד התחבורה הקים לאחרונה אגף סייבר עם אנשי מקצוע והוא פועל אל מול אותן רשויות.

<דניאל שנער: כלומר, כל רשות ורשות מנותחת, הבעיות שלה מנותחות, עושים סקר סיכונים ומורים לה איך להתמגן כנגד אפשרות של תקיפת סייבר.

<דניאל שנער: אנחנו מדברים על 81 גופים שנמצאים תחת ההנחיה המקצועית שלנו בנושא סייבר, וגם זו חלק מההיערכות הכוללת.

<דניאל שנער: כלומר, אנחנו מתעסקים בסערה, מתעסקים במלחמה ומתעסקים גם בנושא סייבר.

<עוזי יצחקי: כדי להשלים את תיקון הליקויים - תעופה.

<עוזי יצחקי: חשוב לי להציג, כי זה היה נושא כאוב ב"צוק איתן".

קארין אלהרר: לפני תעופה, אבקש לקבל הבהרה לגבי מיגון קו רכבת אשקלון-שדרות.

קארין אלהרר: אני לא רוצה לרדת לפרטים, רק דברים שגלויים בדוח.

קארין אלהרר: אני לא רוצה בשום פנים ואופן לדבר על דברים שלא בדוח.

קארין אלהרר: מה שהוחלט זה שיהיה פתרון ייעור ביטחוני.

<זאב צוק-רם: זה נעשה על-ידי רכבת ישראל ומשרד התחבורה.

קארין אלהרר: אוקיי.

קארין אלהרר: האם המיגון של הרכבות הושלם?

<זאב צוק-רם: לא.

קארין אלהרר: איפה זה עומד?

<זאב צוק-רם: אנחנו בתהליך של ניסויים למצוא את המרכיבים שעומדים אל מול האיום.

קארין אלהרר: אפשר במכתב לוועדה, לא בדיון, להבין איפה הדברים עומדים?

<זאב צוק-רם: אשמח לבוא ולהגיד לך בדיוק.

<גבי בן הרוש: גברתי, דבר חשוב מאוד ששכחתי להעלות.

<גבי בן הרוש: יש מה שנקרא משק לשעת חירום – מגייסים את המשאיות על-פי צו.

<גבי בן הרוש: הבעיה היא שאותם הנהגים שאמורים להפעיל בחירום אלה נהגים שמחזיקים רישיונות אבל לא עובדים בפועל.

<גבי בן הרוש: עוזי ציין, ובצדק, כל האוטובוסים והמשאיות הם עם טכנולוגיה והיערכות אחרת.

<גבי בן הרוש: אותם הנהגים לא נסעו כבר 20 שנה, הם מכירים את הדורות ההם.

<גבי בן הרוש: עשינו פיילוט של 200 איש מתוך 2,000, וזה נפסק.

<גבי בן הרוש: רבותי, אם חושבים על היערכות – אז גם על מחר בבוקר.

קארין אלהרר: בבקשה, מר טרייבר.

<בצלאל טרייבר: אני רוצה להודות לכל מי שעוסק פה במוכנות לחירום.

<בצלאל טרייבר: אני חושב שעולנו צריכים לזכור שאירועים כמו מזג אוויר לא דומים בכלל לאירועי חירום.

<בצלאל טרייבר: המוכנות שתהיה לנו לחירום תענה גם על אירועים של מזג אוויר.

<בצלאל טרייבר: אם נהיה מוכנים למזג אוויר לא נהיה מוכנים למלחמה; אם נהיה מוכנים למלחמה נהיה מוכנים גם למזג אוויר.

<בצלאל טרייבר: לכן צריך לקחת את זה בפרופורציה, ולא אם מישהו טעה ולא סגר כביש בזמן ונקלעו X מאות אנשים פעם אחת – למדנו את הלקח.

<בצלאל טרייבר: כל הגורמים למדו, התארגנו, יודעים לעשות - - -

קארין אלהרר: מר טרייבר, אתה יודע שזה לא הנושא.

<בצלאל טרייבר: כבר הוכיחו את זה יותר מפעם אחת במהלך השנה וחצי האחרונות.

<בצלאל טרייבר: כולם חוברים לכולם, כולם מבינים שהיה איזה אירוע אחד של תקלה ולא ייתנו לו לחזור.

<בצלאל טרייבר: הוא לא קרה רק בירושלים, הוא קרה גם בצפת, הוא קרה גם ברמת הגולן.

<בצלאל טרייבר: אבל ברצת הגולן יודעים להתמודד עם זה לבד והתמודדו עם זה לבד ובצפת הצבא סייע ככל שהיה יכול והבעיה נפתרה גם שם.

<בצלאל טרייבר: מצד שני, המוכנות לחירום - אני חושב שמשרד התחבורה עושה בזה נפלאות בשנה או בשנתיים האחרונות.

<בצלאל טרייבר: הוא לא שיחד אותי אף פעם אחת, הוא גם לא יעשה את זה בעתיד – אני בהחלט חושב שמה שקורה במשרד התחבורה זה עשייה עצומה, נרחבת מאוד.

<בצלאל טרייבר: יש לנו פער, לא נסתיר אותו.

<בצלאל טרייבר: יש פער בעולם אחד, שצריך להתארגן אליו נכון, זה עולם ההיסעים והתובלה.

<בצלאל טרייבר: אנחנו עובדים עליו יחד כולם – גם חברות ההובלה, גם משרד התחבורה, גם רח"ל וכל האחרים.

<בצלאל טרייבר: אני מודה מאוד לוובה על העזרה בכל התחומים, שהוא מסייע לכל אחד מאתנו.

<בצלאל טרייבר: בסוף אנחנו מוצאים את עצמנו, נכון לכרגע, עם מוכנות מאוד גבוהה יחסית בהרבה מאוד מישורים: בתחום התעופה – שדות התעופה, נמלי הים והדברים האחרים של ההסעה וגם, כפי שנאמר פה כרגע, בעולם הסייבר יש קפיצה מאוד גדולה של משרד התחבורה.

<בצלאל טרייבר: הפער הגדול שישנו, ואני חושב שמבקר המדינה בצדק מעיר עליו - זו הערה גדולה שאנחנו צריכים לעסוק בה בגדול בתקופה הקרובה - זה מערך ההסעה והתובלה במצבי החירום השונים, בעיקר במלחמה, פחות במצבי הביניים.

<בצלאל טרייבר: 100 אוטובוסים, אם יש להם שרשראות או אין להם שרשראות – פותרים את הבעיה.

<בצלאל טרייבר: זה לא יפתור כלום במצבי החירום.

<בצלאל טרייבר: המצבים בחירום הם מורכבים הרבה יותר, חלק מהם עלו פה בהרכב של נהגים, חלק עולה בהרכב של דלקים שלא עלה פה, בתדלוק רצוף ויש עוד הרבה מאוד אספקטים שצריך לדון בהם.

<בצלאל טרייבר: אני חושב שהוועדה עושה נכון שהיא מעלה את הסוגיה הזאת.

<בצלאל טרייבר: אנחנו לוקחים את זה כמשימה לשנה הקרובה.

<בצלאל טרייבר: רק לפני מספר ימים ישבנו, עוזי ואני, על העניין הזה.

<בצלאל טרייבר: נערכים במישורים שונים.

<בצלאל טרייבר: גם מבקר המדינה פתח לנו עוד צוהר אחד, נלך עם זה קדימה.

<בצלאל טרייבר: אני רוצה להפנות את תשומת הלב לעוד שתי נקודות.

<בצלאל טרייבר: אי אפשר לפטור את הרשויות המקומיות מאחריותן להיערך לכל אחת מהמשימות האלה, בין אם זה לשגרה ובין אם זה לחירום.

<בצלאל טרייבר: יש לכל אחד את התפקיד שלו.

<בצלאל טרייבר: כמו שאנחנו מצפים ממנכ"ל משרד התחבורה - - -

קארין אלהרר: מר טרייבר, אבל זה היה הבסיס לדיון.

<בצלאל טרייבר: מה?

קארין אלהרר: שלא כולם יודעים מה התפקיד שלהם.

<בצלאל טרייבר: בסדר גמור.

<בצלאל טרייבר: את רוצה שנחזור לדיון מלפני שלושה ימים?

<בצלאל טרייבר: אני מוכן לחזור אליו.

קארין אלהרר: לא.

קארין אלהרר: אבל להגיד שאי אפשר לפטור אותם - אני לא רוצה לפטור אותם, תן לי כלי עבודה שאני לא אפטור אותם.

<בצלאל טרייבר: יש לך את כל הכלים.

<בצלאל טרייבר: נכון לרגע זה כל ראש רשות, על-פי החוק, מחויב להכין את רשותו למצבי החירום השונים.

<בצלאל טרייבר: את זה החוק קובע, ואת זה כל ראש רשות יודע והוא משתדל כמיטב יכולתו.

<בצלאל טרייבר: לא כולם יכולים, לא לכולם יש משאבים.

<בצלאל טרייבר: אנחנו נמצאים שם כדי לעזור, לא רק רח"ל אלא כל הגופים האחרים – משרדי הממשלה והרשויות השונות.

<בצלאל טרייבר: אנחנו הולכים לפי סדר עדיפויות, כפי שנאמר פה קודם.

<בצלאל טרייבר: ברור לגמרי שלחירום צריך להכין יותר טוב את הצפון ואת הדרום מאשר את המרכז.

<בצלאל טרייבר: הם צפויים להיפגע קצת יותר וצריך להיערך מול האוכלוסיות האלה ומול המקומות האלה קצת יותר.

<בצלאל טרייבר: זה לא פוטר אותנו מלעשות - - -

קארין אלהרר: על-פי אלו נהלים הם יפעלו במצב חירום?

<בצלאל טרייבר: יש להם נהלים משלהם.

קארין אלהרר: נהלים משלהם?

קארין אלהרר: כל רשות מייצרת לעצמה נוהל מה עושים במצב חירום?

<בצלאל טרייבר: לא.

<בצלאל טרייבר: יש תיק אב לרשות מקומית, איך היא צריכה להתארגן.

קארין אלהרר: מי אחראי על תיק האב?

<בצלאל טרייבר: חידשנו עכשיו.

<בצלאל טרייבר: רח"ל חידשה עכשיו, יחד עם פיקוד העורף ויחד עם משרדי הממשלה, את תיק האב לעירייה.

<בצלאל טרייבר: אנחנו מתקפים פעם נוספת את תיק האב לרשויות המקומיות ולמועצות אזוריות.

<בצלאל טרייבר: הפעולה נעשית.

<בצלאל טרייבר: לא הכול יכול להתבצע בבת אחת.

<בצלאל טרייבר: תיקי האב האלה מאפשרים לראשי הרשויות לדעת מה תפקידם ולדעת לאן לתכלל.

<בצלאל טרייבר: אנחנו מנהלים קורסים עבור ראשי רשויות, עבור הסגנים שלהם, עבור ראשי אגפי החירום שלהם.

<בצלאל טרייבר: אנחנו מבינים את הצורך לתכלל את זה, אנחנו משתדלים לעשות את זה.

<בצלאל טרייבר: אבל שלא תהיה אשליה – לא יקום רמטכ"ל העורף.

<בצלאל טרייבר: לא היה, אין דבר כזה וגם לא יהיה, כי אין one man.

<בצלאל טרייבר: One man הזה הוא ראש הממשלה, כמו שהוא מנהל את המדינה בשגרה הוא גם ינהל את המדינה בחירום.

<בצלאל טרייבר: בסוף אין one man לעורף, יש מי שהתמנה לתכלל את זה, את ההכנה הזאת, וזה שר הביטחון ואני שלוחו לעניין הזה.

<בצלאל טרייבר: אנחנו עושים כל מאמץ לעבוד על זה עם כל הגופים.

<בצלאל טרייבר: יש לנו גם פערים, יש דברים שאנחנו מתקדמים בהם יותר טוב.

<בצלאל טרייבר: במה שהוצג פה נכון לכרגע, אני אומר לכם שהפער הגדול הוא בעולם של ההיסעים והתובלה, אבל כל אחד מהגופים שיושבים פה יודע שהוא עושה מאמצים גדולים.

<בצלאל טרייבר: יש לנו פערים, אני מבטיח לעסוק בהם בשנה הקרובה.

קארין אלהרר: תודה.

קארין אלהרר: בנוגע לרשות התעופה האזרחית, הדוח מצא שבעה ליקויים: אין בעל תפקיד שמרכז את נושא החירום; לא מקיימת באופן שוטף פעילות מוכנות לחירום; יש נהלים חלקיים לעניין החירום; אין הגדרה רשמית לפעילות רשות התעופה האזרחית בשעת חירום; אין מרכז הפעלה; ישנו ערוץ תקשורת אחד, שבאמצעותו מועבר המידע על שינויים תעופתיים; בהסכמים עם ספקים ששירותיהם ומוצריהם נדרשים בשגרה ובחירום, אספקתם אינה מעוגנת בשעת חירום.

קארין אלהרר: מי רוצה להשיב?

<עוזי יצחקי: גדי רגב, סגן מנהל רשות תעופה אזרחית.

<גד רגב: שלום.

<גד רגב: אגיד בכמה מילים, בלי להיכנס יותר מדי לעומק, ואיפה שתרצי אני ארחיב כמובן.

<גד רגב: בגדול, את כל העניינים המנהליים שעולים בדוח הזה השלמנו בשנה האחרונה.

<גד רגב: לא היינו רשות ייעודית, לא הוגדרנו כרשות ייעודית עד לפני כשנה.

<גד רגב: אני חושב ש"צוק איתן" עשה מעין מיני-מהפכה בחשיבה ובהסתכלות על כל הנושא הזה, כי זו פעם ראשונה הגענו למצב שלמשך זמן מסוים היתה לנו בעיה באישור זרימת מטוסים ממדינת ישראל ואליה.

<גד רגב: כל ההסתכלות על הנושא הזה השתנתה בשנה וחצי האחרונות.

<גד רגב: בעניינים המנהליים באופן כללי, כל מיני חוסרים מנהליים שרשומים שם – הכול, פחות או יותר, הושלם.

קארין אלהרר: בוא נעבור אחד אחד.

קארין אלהרר: בעל תפקיד שמרכז את נושא החירום יש?

<גד רגב: יש.

קארין אלהרר: קיום שיתוף פעולה באופן שוטף במוכנות לחירום?

<גד רגב: אנחנו, כרשות תעופה אזרחית, בנינו נוהל.

<גד רגב: אנחנו עובדים עם שני גופים- אזהר לא להיכנס למקומות שלא רצוי שניכנס.

<גד רגב: היום יש לנו נוהל עבודה מאוד מאורגן ומסודר עם שתי רשויות אחרות, שהן השותפות שלנו, ואולי הן המשמעותיות יותר בתפעול – רשות שדות התעופה וחיל האוויר.

<גד רגב: אנחנו שלושה גופים, עובדים על-פי נוהל שנקרא צלמ"ת, שזה נוהל איך לתפעל תעופה בחירום.

<גד רגב: צריך לזכור שהתעופה שונה ממשאיות, רכבות ואוטובוסים.

<גד רגב: להבדיל מדברים אחרים, לא בכל מחיר נכניס תעופה.

<גד רגב: הדבר הכי חשוב בתעופה זה נושא בטיחות הנוסעים והמטוסים, כי הם בסך הכול שילמו כסף כדי להגיע בבטיחות ממקום אחד לשני, ולכן על זה אנחנו מסתכלים.

<גד רגב: בעתיד יכולים להיות מצבים שתחת אותו נוהל נוביל את התהליכים וניאלץ לסייג, לצמצם או לשנות את היקפי הטיסות למדינת ישראל.

קארין אלהרר: מרכז הפעלה יש?

<גד רגב: כן.

קארין אלהרר: ממתי זה?

<גד רגב: הכול בשנה האחרונה.

<גד רגב: תרגלנו את הדבר הזה.

<גד רגב: היה תרגיל "נקודת מפנה 15" לפני סדר גודל של חצי שנה.

<גד רגב: הנושאים, שיתוף הפעולה עם רשות שדות התעופה וחיל האוויר תורגלו ובוצעו, ואנחנו חושבים שאנחנו במצב טוב מאוד יחסית.

קארין אלהרר: הסכמים עם ספקים?

<גד רגב: אין סוגיה כזאת.

קארין אלהרר: הסכמים עם ספקים ששירותיהם ומוצריהם נדרשים בשגרה ובחירום, אספקתם לא מעוגנת.

<גד רגב: אנחנו לא מקבלים שום סיוע, שום ספקים.

<גד רגב: אנחנו רשות שעושה, מכנסת ומנחה גופים אחרים.

<גד רגב: אין לנו שום צורך בהסכמים, למעט קפה וסוכר למטבח.

קארין אלהרר: לגבי הודעה לציבור על שינוי טיסות.

<גד רגב: הקשר עם הציבור הוא בעיקר של רשות שדות התעופה.

<גד רגב: אנחנו הגוף שמתכלל את כל הצד הבטיחותי של מדינת ישראל בתחום התעופה, ואנחנו מנחים את רשות שדות התעופה, בתיאום עם חיל האוויר, מה האפשרויות לקיים תעופה.

<גד רגב: מי שבקשר יומיומי מול חברות התעופה ומול הציבור זה גוף אחד גדול, שיושב נציג שלהם בצד ימין שלי, והוא רשות שדות התעופה.

קארין אלהרר: אז אשמח לתשובה ממך.

<רמי ניר: שלום, אני ראש אגף מבצעי קרקע.

<רמי ניר: בכל הנושא של פרסום, לוח הטיסות, גם בשגרה וגם בחירום, מפורסם.

<רמי ניר: קודם כול הוא באחריות חברת התעופה, אבל רשות שדות התעופה מפרסמת גם באתרים שלה וגם באמצעים אחרים, אם באמצעות מנשרים שיוצאים לכל מי שנכנס לנמל התעופה.

<רמי ניר: במידה שיש שינוי מהותי, שהוא אכן נוגע לכל מה שקרה ב"צוק איתן", חברת התעופה מחויבת להודיע לנוסעים, מכיוון שמדובר בטיסה שאולי תצא בעוד חמש-שש שעות.

<רמי ניר: אבל באתרים שלנו זה מופיע, כולל גיבוי.

קארין אלהרר: אז מבחינתך לא היה ליקוי עוד ב"צוק איתן".

<עוזי יצחקי: ב"צוק איתן" לא היה ליקוי בעניין הזה.

<עוזי יצחקי: הדבר היחיד שהיה זה הסוגיה של עובדה, שטופלה.

קארין אלהרר: בעובדה היה שדה תעופה שעבד.

קארין אלהרר: מי ניהל הקשר הזה?

<עוזי יצחקי: אתם יודעים שב"צוק איתן" היינו במצב שהיינו צריכים להפסיק למספר שעות את הטיסות.

<גד רגב: לצמצם.

<עוזי יצחקי: לצמצם, נכון.

<עוזי יצחקי: לפחות 20 חברות המשיכו לטוס, וחלק מהחברות קיבלו את עמדת האמריקנים והחליטו לא לטוס.

<עוזי יצחקי: זה היה פרק זמן מצומצם.

<עוזי יצחקי: החלטנו להפעיל את שדה התעופה עובדה.

<עוזי יצחקי: בהפעלה של שדה התעופה עובדה התגלו מספר ליקויים.

<עוזי יצחקי: מיד בתום המלחמה כתבנו נוהל חדש.

<עוזי יצחקי: כמה חודשים אחרי, בחודש דצמבר 2014, תרגלנו בפועל את הנוהל שנכתב.

<עוזי יצחקי: תוקנו כל הליקויים, נבדקו בשטח איך הם עובדים ואני מקווה שלא יאתגרו אותנו במצב כזה נוסף, אבל גם אם כן – אני חושב שיהיה לנו מענה.

<עוזי יצחקי: יש דברים נוספים שמבוצעים ואני לא יכול לתת להם יותר מדי פירוט פה.

<עוזי יצחקי: יש לנו גם פעילות נוספת במקומות אחרים.

קארין אלהרר: תפרטו אותה בכתב, אני מבקשת.

<גד רגב: אולי כדאי רק להגיד שב-2017, כשיפתח "רמון" תמנע, תהיה קפיצת מדרגה איכותית.

<עוזי יצחקי: זו הערה מאוד חשובה.

<עוזי יצחקי: שדה התעופה החדש על שם אילן ואסף רמון הולך ונבנה.

<עוזי יצחקי: הייתי שם בשבוע שעבר, זה פשוט מרגש לראות את זה.

<עוזי יצחקי: מגדל הפיקוח כבר קיים, המסלולים כבר סלולים, מבני התמך והטרמינל נמצאים בעבודה מתקדמת, ובמהלך 2017 שדה תעופה חדש, עם אורך מסלול 3.6 יפעל וייתן מענה למדינת ישראל.

קארין אלהרר: תודה.

קארין אלהרר: מר ורטיקובסקי, בבקשה.

<צבי ורטיקובסקי: רציתי להפנות את תשומת הלב לנושא המוצרים שחסרים.

<צבי ורטיקובסקי: כשבאים נוסעים לשדה התעופה, יש להמציא - - -

<גד רגב: זה לא אנחנו.

<עוזי יצחקי: זה רשות שדות התעופה, וניתן לזה מענה.

<עוזי יצחקי: תעופה אזרחית - - -

<גד רגב: יש שני גופים - - -

<צבי ורטיקובסקי: בסדר, זה דורש מענה.

<צבי ורטיקובסקי: אני קצת מכיר את ההבדל בין רת"א לרשות שדות התעופה.

<גד רגב: אני מתנצל.

<עוזי יצחקי: נתנו לזה מענה, לא יהיה מצב כזה.

<עוזי יצחקי: נכון, היה מחסור של מספר מוצרים וגם זה נדאג שלא יקרה.

קארין אלהרר: אני רוצה לסכם את הדיון.

קארין אלהרר: בבקשה, אדוני.

<גיל מושקוביץ: אני מנהל אגף מבצעים במד"א.

<גיל מושקוביץ: אני מבקש לומר כמה מילים.

<גיל מושקוביץ: ראשית, במד"א הופקו לקחים מכל האירועים האלה.

קארין אלהרר: יש דוח מיוחד על מד"א?

<גיל מושקוביץ: אין דוח מיוחד על מד"א.

<גיל מושקוביץ: המבקר בדק את הנושא של מד"א, לא עלו ליקויים.

<גיל מושקוביץ: הפקנו את הלקחים בעצמנו ורכשנו אמצעים מתרומות.

<גיל מושקוביץ: יש בדוח התייחסות לצורך בגוף שיתכלל וינהל את גופי ההצלה באירוע כזה וינחה את הגופים, אבל אין התייחסות מי אמור לתקצב את מד"א למוכנות כזאת.

<גיל מושקוביץ: זאת אומרת, להגיד מה נדרש או מה אמורים לעשות, איך עושים ואיך לנהל את זה זה בסדר, אבל ליד זה מישהו צריך לשים תקציב ייעודי.

קארין אלהרר: קודם נבין מי זה המישהו, ואז יהיה לנו יותר קל.

<גיל מושקוביץ: נכון, אבל חשוב לשים את האמירה הזאת בדוח.

<גיל מושקוביץ: חוץ מזה, מדינת ישראל מטילה על מד"א אחריות ומשימות אבל לא מתקצבת את מד"א גם לנושאים אחרים במוכנות לחירום, והיינו שמחים אם הוועדה תתייחס לזה.

<גיל מושקוביץ: נושא נוסף שקשור לתחבורה - בדוח שיינין עלה צורך בפרישת שירותי מד"א סמוך לכבישי דמים.

<גיל מושקוביץ: מד"א הציבו נקודות הזנקה בנקודות מסוימות שסמוכות לכבישי דמים, כפי שהוחלט בדוח ועדת שיינין.

<גיל מושקוביץ: הרשות הלאומית לבטיחות בדרכים תקצבה בזמנו את הנושא ב-9 מיליון שקל לשנה - - -

קארין אלהרר: אני מתנצלת.

קארין אלהרר: יש הוראה מיושב-ראש הכנסת לסיים את הדיון כי התחילה כנראה מליאה בשעה 13:00, בגלל חג החנוכה.

קארין אלהרר: רק תסיים.

<גיל מושקוביץ: בנושא הרשות הלאומית לבטיחות בדרכים, היא הורידה את התקציב הזה.

<גיל מושקוביץ: הם מתכוונים לתקצב רק ב-2 מיליון שקלים השנה.

<גיל מושקוביץ: הם פגעו בתקציב מד"א בנושא הזה.

<גיל מושקוביץ: אמנם מתוכנן דיון אצל שר התחבורה, אבל אנחנו מבקשים מהוועדה לקרוא לרשות לתקצב את מד"א בסכום ראוי להצלת חיים.

<גיל מושקוביץ: תודה.

קארין אלהרר: זו אכן מטרה חשובה.

חיים כהן: ברשותך, אני מהמשרד לביטחון פנים, מילה אחת.

חיים כהן: אני ראש אגף בכיר במשרד לביטחון פנים.

חיים כהן: כמי שליווה את כל האירועים מאז דצמבר 2013 ועוד לפני כן, אני חייב לציין שינוי דרמטי בהתנהלות עם משרד התחבורה, בתהליכים שהוא מוביל, בסינרגיה מול כל המשרדים האחרים, במיוחד בין נת"י למשטרת ישראל, בין המשרד לבט"פ לבין משרד התחבורה.

חיים כהן: אגב, הסינרגיה הזאת קיימת עם כל משרדי הממשלה, כמובן גם יחד עם רח"ל.

חיים כהן: לא בכדי חזינו בשינויים ופחות תקלות וסבל לאוכלוסייה.

חיים כהן: זה לא יש מאין.

חיים כהן: נכון שאולי העוצמות של איתני הטבע לא היו בדיוק כמו באותה סופת שלגים, אבל עברנו אירועים בשקט יחסי, זה כתוצאה מהרבה מאוד הכנות והרבה מאוד פעילות מתואמת ומתוכננת.

חיים כהן: צריך לומר את הדברים האלה ביושר.

קארין אלהרר: תודה רבה.

קארין אלהרר: אני מבקשת לסכם.

קארין אלהרר: הדיון הזה היה דיון חשוב.

קארין אלהרר: תמיד יש הרגשה אחרי אירועים שאפשר היה לעשות אחרת.

קארין אלהרר: הדיון מהסוג הזה והדוח שנכתב בעניין הזה הם כדי לצמצם את המקומות שבהם נגיד: היינו צריכים לעשות אחרת.

קארין אלהרר: זה נותן איזשהו תמרור, שאני חושבת שהוא גם מאוד ייעל את עבודת משרד התחבורה והמשרדים שעובדים אתו בשיתוף פעולה בעניין הזה.

קארין אלהרר: אני חושבת שקודם כול צריך להודות למבקר המדינה והצוות.

קארין אלהרר: נאמרו כאן דברים קשים מאוד כלפי משרד מבקר המדינה.

קארין אלהרר: אני מקווה שהאדון יחזור בו, כי באמת לטעון שהדברים נכתבים מתחת לפלורסנט בלי ראייה, זה נראה לי פחות מהכבוד שראוי לתת למשרד מבקר המדינה.

קארין אלהרר: זו באמת קצת כפירה באמת.

קארין אלהרר: אני רוצה להודות לך, אדוני המנכ"ל, שהגעת, על הנוכחות שלך ועל התשובות.

קארין אלהרר: אבקש את הדברים הבאים: משרד התחבורה - להעביר אלי בתוך שבוע את הנוהל למצבי חירום, וכן לעדכן אותי בתאריך מתי פורסם הנוהל וכיצד הוא מוטמע.

קארין אלהרר: בנוסף, אבקש לקבל את דוח תיקון הליקויים המעודכן, שבו יפורט כל ליקוי והדרך בה פתרו אותו, המענים שנתנו לו.

קארין אלהרר: כמו כן, אבקש לפרט בכתב את תיקון הליקויים של הגורמים בנושא תעופה בתוך שבועיים.

קארין אלהרר: מרח"ל – אני מבקשת לקבל דוגמה לתיק אב של רשויות בתוך שבועיים.

קארין אלהרר: נכון שזה דיון בוועדה לביקורת המדינה והוועדה בוחנת מה לא בסדר, ותמיד יש לא בסדר.

קארין אלהרר: אבל אני מאוד שמחה לגלות שגם נעשים דברים ויש שיפור.

קארין אלהרר: אבקש ממד"א להעביר לי את כל הפרטים.

קארין אלהרר: בהמשך לפרטים שתעבירו הוועדה תוציא מכתב מתאים לראש הממשלה בעניין הזה.

קארין אלהרר: אני חושבת שזה נושא חשוב ביותר, ובוודאי שעם האחריות בא גם התקצוב, אבל אני חושבת שאנחנו עדיין במקום מאוד פרלימינרי של הבנה איפה האחריות.

קארין אלהרר: אז אני תקווה שבאירועים הבאים, שלא נדע, נהיה במצב טוב יותר.

קארין אלהרר: עושה רושם שעבודה נעשית בכיוון הזה.

קארין אלהרר: אני רוצה להודות לכולם, הישיבה נעולה.